title: 2013/756/ΕΕ: Απόφαση του Συμβουλίου, της 2ας Δεκεμβρίου 2013 , για τον καθορισμό της θέσης η οποία πρέπει να ληφθεί, εξ ονόματος της Ευρωπαϊκής Ένωσης, στο πλαίσιο της επιτροπής για τις δημόσιες συμβάσεις, όσον αφορά τις αποφάσεις για την εφαρμογή ορισμένων διατάξεων του πρωτοκόλλου τροποποίησης της συμφωνίας για τις δημόσιες συμβάσεις

text:
               14.12.2013

               EL

               Επίσημη Εφημερίδα της Ευρωπαϊκής Ένωσης

               L 335/32

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 2ας Δεκεμβρίου 2013
   για τον καθορισμό της θέσης η οποία πρέπει να ληφθεί, εξ ονόματος της Ευρωπαϊκής Ένωσης, στο πλαίσιο της επιτροπής για τις δημόσιες συμβάσεις, όσον αφορά τις αποφάσεις για την εφαρμογή ορισμένων διατάξεων του πρωτοκόλλου τροποποίησης της συμφωνίας για τις δημόσιες συμβάσεις
   (2013/756/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 9,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:

               (1)

               Οι διαπραγματεύσεις για την αναθεώρηση της συμφωνίας του ΠΟΕ για τις δημόσιες συμβάσεις (ΣΔΣ 1994) άρχισαν τον Ιανουάριο του 1999, βάσει του άρθρου XXIV παράγραφος 7 στοιχεία β) και γ) της ΣΔΣ 1994.

               (2)

               Οι διαπραγματεύσεις διεξήχθησαν από την Επιτροπή, σε διαβούλευση με την ειδική επιτροπή που συστάθηκε δυνάμει του άρθρου 207 παράγραφος 3 της Συνθήκης για τη λειτουργία της Ευρωπαϊκής Ένωσης.

               (3)

               Στο πλαίσιο των εν λόγω διαπραγματεύσεων, οι διαπραγματευτές συνομολόγησαν, στις 30 Μαρτίου 2012, συμφωνία για πρωτόκολλο τροποποίησης της συμφωνίας για τις δημόσιες συμβάσεις (το «πρωτόκολλο»), καθώς και για επτά αποφάσεις που πρόκειται να εκδοθούν από την επιτροπή για τις δημόσιες συμβάσεις, με τις οποίες θα αρχίσει η εφαρμογή ορισμένων διατάξεων του πρωτοκόλλου, αμέσως μετά την έναρξη ισχύος του. Οι εν λόγω αποφάσεις είναι οι ακόλουθες: i) απόφαση της επιτροπής για τις δημόσιες συμβάσεις σχετικά με τις απαιτήσεις κοινοποίησης δυνάμει των άρθρων XIX και XXII της συμφωνίας· ii) απόφαση της επιτροπής για τις δημόσιες συμβάσεις σχετικά με την έγκριση προγραμμάτων εργασίας· iii) απόφαση της επιτροπής για τις δημόσιες συμβάσεις σχετικά με πρόγραμμα εργασίας για τις ΜΜΕ· iv) απόφαση της επιτροπής για τις δημόσιες συμβάσεις σχετικά με πρόγραμμα εργασίας για τη συλλογή και την υποβολή στατιστικών στοιχείων· v) απόφαση της επιτροπής για τις δημόσιες συμβάσεις σχετικά με πρόγραμμα εργασίας για τις βιώσιμες συμβάσεις· vi) απόφαση της επιτροπής για τις δημόσιες συμβάσεις σχετικά με πρόγραμμα εργασίας για τις εξαιρέσεις και τους περιορισμούς στα παραρτήματα των μερών· vii) απόφαση της επιτροπής για τις δημόσιες συμβάσεις σχετικά με πρόγραμμα εργασίας για τα πρότυπα ασφαλείας στις διεθνείς συμβάσεις (στο εξής αναφερόμενες ομού ως οι «αποφάσεις»).

               (4)

               Η διαδικασία για την ενεργοποίηση της συμφωνίας η οποία συνομολογήθηκε στις 30 Μαρτίου 2012 απαιτεί από την επιτροπή για τις δημόσιες συμβάσεις, στην πρώτη συνεδρίασή της, μετά την έναρξη ισχύος του πρωτοκόλλου, να λάβει απόφαση, με την οποία θα επιβεβαιώνει την έκδοση των εν λόγω αποφάσεων και την έναρξη ισχύος τους από την ημερομηνία έναρξης ισχύος του πρωτοκόλλου.

               (5)

               Στον βαθμό που οι αποφάσεις διευκολύνουν την εφαρμογή των αρχών της συμφωνίας ΣΔΣ 1994, όπως αναθεωρήθηκε, και συμβάλλουν στην εξάλειψη των διακριτικών πρακτικών, η έκδοση των αποφάσεων θα διευκολύνει το περαιτέρω άνοιγμα των δημόσιων συμβάσεων.

               (6)

               Είναι σκόπιμο να καθορισθεί η θέση η οποία πρέπει να ληφθεί, εξ ονόματος της Ένωσης, στο πλαίσιο της επιτροπής για τις δημόσιες συμβάσεις όσον αφορά τις αποφάσεις εφαρμογής ορισμένων διατάξεων του πρωτοκόλλου,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η θέση η οποία πρέπει να ληφθεί, εξ ονόματος της Ευρωπαϊκής Ένωσης, στο πλαίσιο της επιτροπής για τις δημόσιες συμβάσεις, είναι να επιβεβαιώσει την έκδοση των ακόλουθων αποφάσεων:

               i)

               Απόφαση της επιτροπής για τις δημόσιες συμβάσεις σχετικά με τις απαιτήσεις κοινοποίησης δυνάμει των άρθρων XIX και XXII της συμφωνίας·

               ii)

               Απόφαση της επιτροπής για τις δημόσιες συμβάσεις σχετικά με την έγκριση προγραμμάτων εργασίας·

               iii)

               Απόφαση της επιτροπής για τις δημόσιες συμβάσεις σχετικά με πρόγραμμα εργασίας για τις ΜΜΕ·

               iv)

               Απόφαση της επιτροπής για τις δημόσιες συμβάσεις σχετικά με πρόγραμμα εργασίας για τη συλλογή και την υποβολή στατιστικών στοιχείων·

               v)

               Απόφαση της επιτροπής για τις δημόσιες συμβάσεις σχετικά με πρόγραμμα εργασίας για τις βιώσιμες συμβάσεις·

               vi)

               Απόφαση της επιτροπής για τις δημόσιες συμβάσεις σχετικά με πρόγραμμα εργασίας για τις εξαιρέσεις και τους περιορισμούς στα παραρτήματα των μερών·

               vii)

               Απόφαση της επιτροπής για τις δημόσιες συμβάσεις σχετικά με πρόγραμμα εργασίας για τα πρότυπα ασφαλείας στις διεθνείς συμβάσεις,

         και να συμφωνηθεί η έναρξη παραγωγής αποτελεσμάτων των εν λόγω αποφάσεων από την ημερομηνία έναρξης ισχύος του πρωτοκόλλου τροποποίησης της ΣΔΣ 1994.
   Η εν λόγω θέση εκφράζεται από την Επιτροπή.
   Το κείμενο των αποφάσεων επισυνάπτεται στην παρούσα απόφαση.
   Άρθρο 2
   Η παρούσα απόφαση αρχίζει να ισχύει την ημέρα της έκδοσής της.

      Βρυξέλλες, 2 Δεκεμβρίου 2013.

            Για το Συμβούλιο

            Ο Πρόεδρος

         E. GUSTAS

      ΠΑΡΑΡΤΗΜΑ

                  Παράρτημα A

               Απόφαση της επιτροπής για τις δημόσιες συμβάσεις σχετικά με τις απαιτήσεις κοινοποίησης δυνάμει των άρθρων XIX και XXII της συμφωνίας …

                  Παράρτημα Β

               Απόφαση της επιτροπής για τις δημόσιες συμβάσεις σχετικά με την έγκριση προγραμμάτων εργασίας…

                  Παράρτημα Γ

               Απόφαση της επιτροπής για τις δημόσιες συμβάσεις σχετικά με πρόγραμμα εργασίας για τις ΜΜΕ …

                  Παράρτημα Δ

               Απόφαση της επιτροπής για τις δημόσιες συμβάσεις σχετικά με πρόγραμμα εργασίας για τη συλλογή και την υποβολή στατιστικών στοιχείων …

                  Παράρτημα Ε

               Απόφαση της επιτροπής για τις δημόσιες συμβάσεις σχετικά με πρόγραμμα εργασίας για τις βιώσιμες συμβάσεις …

                  Παράρτημα ΣΤ

               Απόφαση της επιτροπής για τις δημόσιες συμβάσεις σχετικά με πρόγραμμα εργασίας για τις εξαιρέσεις και τους περιορισμούς στα παραρτήματα των μερών …

                  Παράρτημα Ζ

               Απόφαση της επιτροπής για τις δημόσιες συμβάσεις σχετικά με πρόγραμμα εργασίας για τα πρότυπα ασφαλείας στις διεθνείς συμβάσεις …

         ΠΑΡΑΡΤΗΜΑ A

            Απόφαση της επιτροπής για τις δημόσιες συμβάσεις σχετικά με τις απαιτήσεις κοινοποίησης δυνάμει των άρθρων XIX και XXII της συμφωνίας
            Απόφαση της 30ής Μαρτίου 2012
            Η ΕΠΙΤΡΟΠΗ ΓΙΑ ΤΙΣ ΔΗΜΟΣΙΕΣ ΣΥΜΒΑΣΕΙΣ,
            ΛΑΜΒΑΝΟΝΤΑΣ ΥΠΟΨΗ τη σημασία της διαφάνειας των νόμων και των κανονισμών που σχετίζονται με την παρούσα συμφωνία, συμπεριλαμβανομένων των αλλαγών σε αυτούς, όπως απαιτείται βάσει του άρθρου XXII παράγραφος 5 της συμφωνίας·
            ΛΑΜΒΑΝΟΝΤΑΣ επίσης ΥΠΟΨΗ τη σημασία της τήρησης καταλόγων με ακριβή στοιχεία που απαριθμούν τους φορείς οι οποίοι καλύπτονται στα παραρτήματα ενός μέρους στο προσάρτημα Ι της συμφωνίας, σύμφωνα με το άρθρο XIX της συμφωνίας·
            ΑΝΑΓΝΩΡΙΖΟΝΤΑΣ τις προκλήσεις που αντιμετωπίζουν τα μέρη όσον αφορά την έγκαιρη κοινοποίηση στην επιτροπή των τροποποιήσεων που εισάγουν στους νόμους και τους κανονισμούς τους σχετικά με τη συμφωνία, όπως απαιτείται βάσει του άρθρου XXII παράγραφος 5 της συμφωνίας, καθώς και των προτεινόμενων διορθώσεων στα παραρτήματά της του προσαρτήματος Ι, όπως απαιτείται βάσει του άρθρου XIX παράγραφος 1 της συμφωνίας·
            ΛΑΜΒΑΝΟΝΤΑΣ ΥΠΟΨΗ ότι οι διατάξεις του άρθρου XIX της συμφωνίας διακρίνουν μεταξύ των κοινοποιήσεων των προτεινόμενων διορθώσεων που δεν αλλάζουν την αμοιβαία συμφωνηθείσα κάλυψη που προβλέπεται στη συμφωνία από άλλα είδη προτεινόμενων τροποποιήσεων στα παραρτήματά της του προσαρτήματος Ι·
            ΑΝΑΓΝΩΡΙΖΟΝΤΑΣ ότι οι τεχνολογικές αλλαγές έχουν επιτρέψει σε πολλά μέρη να αξιοποιήσουν τα ηλεκτρονικά μέσα, με σκοπό την παροχή πληροφοριών για το καθεστώς των δημόσιων συμβάσεων και την κοινοποίηση των τροποποιήσεων του εν λόγω καθεστώτος στα μέρη,
            ΑΠΟΦΑΣΙΖΕΙ ΤΑ ΑΚΟΛΟΥΘΑ:

               Ετήσιες κοινοποιήσεις τροποποιήσεων στους νόμους και τους κανονισμούς

                        1.

                        Όταν ένα μέρος διατηρεί επίσημα αναγνωρισμένα ηλεκτρονικά μέσα ενημέρωσης που παρέχουν συνδέσμους για τους ισχύοντες νόμους και κανονισμούς σχετικά με την παρούσα συμφωνία και οι νόμοι και οι κανονισμοί του είναι διαθέσιμοι σε μία από τις επίσημες γλώσσες του ΠΟΕ και τα εν λόγω μέσα αναφέρονται στο προσάρτημα ΙΙ, το μέρος μπορεί να πληροί την απαίτηση που προβλέπεται στο άρθρο XXII παράγραφος 5 κοινοποιώντας στην επιτροπή ετησίως, στο τέλος κάθε έτους, τυχόν τροποποιήσεις, εκτός εάν οι εν λόγω τροποποιήσεις είναι σημαντικές, δηλαδή ενδέχεται να επηρεάσουν τις υποχρεώσεις που υπέχει το μέρος βάσει της συμφωνίας, οπότε η κοινοποίηση πρέπει να γίνεται αμέσως.

                        2.

                        Τα μέρη έχουν τη δυνατότητα να συζητούν την ετήσια κοινοποίηση ενός μέρους κατά την πρώτη ανεπίσημη συνεδρίαση της επιτροπής το επόμενο έτος.

               Προτεινόμενες διορθώσεις στα παραρτήματα ενός μέρους στο προσάρτημα Ι

                        3.

                        Οι παρακάτω τροποποιήσεις στα παραρτήματα ενός μέρους στο προσάρτημα Ι θεωρούνται διορθώσεις βάσει του άρθρου XIX της συμφωνίας:

                                    α)

                                    αλλαγή του ονόματος ενός φορέα·

                                    β)

                                    συγχώνευση δύο ή περισσότερων φορέων που αναφέρονται σε παράρτημα· και

                                    γ)

                                    διάσπαση ενός φορέα που αναφέρεται στο παράρτημα σε δύο ή περισσότερους φορείς οι οποίοι προστίθενται στους φορείς που αναφέρονται στο ίδιο παράρτημα.

                        4.

                        Σε περίπτωση προτεινόμενων διορθώσεων στα παραρτήματα ενός μέρους στο προσάρτημα Ι, οι οποίες καλύπτονται από την παράγραφο 3, το μέρος κοινοποιεί στην επιτροπή, ανά δύο έτη, αρχής γενομένης από τη θέση σε ισχύ του πρωτοκόλλου τροποποίησης της ισχύουσας συμφωνίας (1994).

                        5.

                        Ένα μέρος μπορεί να κοινοποιήσει στην επιτροπή την ένστασή του σε προτεινόμενη διόρθωση εντός διαστήματος 45 ημερών από την ημερομηνία επίδοσης της κοινοποίησης στα μέρη. Σύμφωνα με το άρθρο XIX παράγραφος 2, όταν ένα μέρος υποβάλλει ένσταση, αναφέρει τους λόγους για αυτήν, συμπεριλαμβανομένων των λόγων για τους οποίους πιστεύει ότι οι προτεινόμενες διορθώσεις θα επηρεάσουν την αμοιβαία συμφωνηθείσα κάλυψη βάσει της συμφωνίας και, ως εκ τούτου, ότι η προτεινόμενη διόρθωση δεν υπόκειται στην παράγραφο 3. Εάν δεν υπάρχει έγγραφη ένσταση, οι προτεινόμενες διορθώσεις τίθενται σε ισχύ 45 ημέρες μετά την επίδοση της κοινοποίησης, όπως προβλέπεται στο παράρτημα ΧΙΧ παράγραφος 5 στοιχείο α).

                        6.

                        Εντός τεσσάρων ετών από την έκδοση της παρούσας απόφασης, τα μέρη αξιολογούν την εφαρμογή και την αποτελεσματικότητά της και προβαίνουν σε τυχόν απαιτούμενες προσαρμογές.

         ΠΑΡΑΡΤΗΜΑ Β

            Απόφαση της επιτροπής για τις δημόσιες συμβάσεις σχετικά με την έγκριση προγραμμάτων εργασίας
            Απόφαση της 30ής Μαρτίου 2012
            Η ΕΠΙΤΡΟΠΗ ΓΙΑ ΤΙΣ ΔΗΜΟΣΙΕΣ ΣΥΜΒΑΣΕΙΣ,
            ΣΗΜΕΙΩΝΟΝΤΑΣ ότι, σύμφωνα με το άρθρο XXII παράγραφος 8 στοιχείο β), η επιτροπή μπορεί να εκδώσει απόφαση που περιλαμβάνει κατάλογο επιπρόσθετων προγραμμάτων εργασίας, τα οποία η επιτροπή υλοποιεί ώστε να διευκολύνει την εφαρμογή της συμφωνίας και τις διαπραγματεύσεις που προβλέπονται στο άρθρο XXII παράγραφος 7 της συμφωνίας,
            ΑΠΟΦΑΣΙΖΕΙ ΤΑ ΑΚΟΛΟΥΘΑ:

                        1.

                        Τα παρακάτω προγράμματα εργασίας προστίθενται στον κατάλογο των προγραμμάτων εργασίας βάσει των οποίων η επιτροπή πραγματοποιεί μελλοντικές εργασίες:

                                    α)

                                    επανεξέταση της χρήσης, της διαφάνειας και των νομικών πλαισίων των συμπράξεων ιδιωτικού και δημοσίου τομέα και της σχέσης τους με τις καλυπτόμενες δημόσιες συμβάσεις·

                                    β)

                                    πλεονεκτήματα και μειονεκτήματα της δημιουργίας κοινής ονοματολογίας για εμπορεύματα και υπηρεσίες· και

                                    γ)

                                    πλεονεκτήματα και μειονεκτήματα της δημιουργίας τυποποιημένων προκηρύξεων.

                        2.

                        Η επιτροπή καθορίζει το πεδίο εφαρμογής και το χρονοδιάγραμμα για κάθε πρόγραμμα εργασίας σε μεταγενέστερη ημερομηνία.

                        3.

                        Η επιτροπή αξιολογεί, ανά τακτά χρονικά διαστήματα, τον εν λόγω κατάλογο προγραμμάτων και προβαίνει στις απαιτούμενες προσαρμογές.

         ΠΑΡΑΡΤΗΜΑ Γ

            Απόφαση της επιτροπής για τις δημόσιες συμβάσεις σχετικά με πρόγραμμα εργασίας για τις ΜΜΕ
            Απόφαση της 30ής Μαρτίου 2012
            Η ΕΠΙΤΡΟΠΗ ΓΙΑ ΤΙΣ ΔΗΜΟΣΙΕΣ ΣΥΜΒΑΣΕΙΣ,
            ΣΗΜΕΙΩΝΟΝΤΑΣ ότι το άρθρο XXII παράγραφος 8 στοιχείο α) της συμφωνίας για τις δημόσιες συμβάσεις (συμφωνία) προβλέπει ότι τα μέρη εγκρίνουν και αξιολογούν ανά τακτά χρονικά διαστήματα ένα πρόγραμμα εργασίας, συμπεριλαμβανομένου προγράμματος εργασίας για τις μικρές και τις μεσαίες επιχειρήσεις (ΜΜΕ)·
            ΑΝΑΓΝΩΡΙΖΟΝΤΑΣ τη σημασία της διευκόλυνσης της συμμετοχής των ΜΜΕ σε δημόσιες συμβάσεις·
            ΑΝΑΓΝΩΡΙΖΟΝΤΑΣ ότι τα μέρη έχουν συμφωνήσει βάσει του άρθρου XXII παράγραφος 6 να επιδιώκουν να αποφεύγουν την καθιέρωση ή τη συνέχιση της εφαρμογής διακριτικών μέτρων, τα οποία προκαλούν στρέβλωση των συμβάσεων που συνάπτονται με ανοιχτή διαδικασία·
            ΕΓΚΡΙΝΕΙ ΤΟ ΑΚΟΛΟΥΘΟ ΠΡΟΓΡΑΜΜΑ ΕΡΓΑΣΙΑΣ ΟΣΟΝ ΑΦΟΡΑ ΤΙΣ ΜΜΕ:
            1.   Έναρξη του προγράμματος εργασίας για τις ΜΜΕ

            Κατά την πρώτη συνεδρίαση της επιτροπής μετά τη θέση σε ισχύ του πρωτοκόλλου τροποποίησης της ισχύουσας συμφωνίας (1994), η επιτροπή δρομολογεί ένα πρόγραμμα εργασίας για τις ΜΜΕ. Η επιτροπή αξιολογεί τα μέτρα και τις πολιτικές για τις ΜΜΕ που εφαρμόζουν τα μέρη για να βοηθούν, να προωθούν, να ενθαρρύνουν ή να διευκολύνουν τη συμμετοχή των ΜΜΕ σε δημόσιες συμβάσεις και καταρτίζουν έκθεση με τα αποτελέσματα της επανεξέτασης.
            2.   Αποφυγή διακριτικών μέτρων εις βάρος των ΜΜΕ

            Τα μέρη αποφεύγουν να θεσπίζουν διακριτικά μέτρα και ευνοούν μόνο τις εγχώριες ΜΜΕ και αποθαρρύνουν τη θέσπιση τέτοιων μέτρων και πολιτικών από τα προσχωρούντα μέρη.
            3.   Πρόγραμμα διαφάνειας και έρευνα για τις ΜΜΕ

            3.1   Πρόγραμμα διαφάνειας

            Από τη θέση σε ισχύ του πρωτοκόλλου τροποποίησης της ισχύουσας συμφωνίας (1994), τα μέρη που προβλέπουν στο προσάρτημα Ι ειδικές διατάξεις για τις ΜΜΕ, συμπεριλαμβανομένων των εξαιρέσεων, κοινοποιούν στην επιτροπή τα εν λόγω μέτρα και πολιτικές. Η κοινοποίηση θα πρέπει να περιλαμβάνει την πλήρη περιγραφή των μέτρων και των πολιτικών, το σχετικό νομικό τους πλαίσιο και την εφαρμογή τους και την αξία της δημόσιας σύμβασης που υπόκειται στα εν λόγω μέτρα. Επιπλέον, τα εν λόγω μέρη κοινοποιούν στην επιτροπή τυχόν ουσιαστικές αλλαγές στα εν λόγω μέτρα και πολιτικές, σύμφωνα με το άρθρο XXII παράγραφος 5 της συμφωνίας.
            3.2   Έρευνα για τις ΜΜΕ

                        α)

                        Η επιτροπή διεξάγει έρευνα στα μέρη με τη χρήση ερωτηματολογίου, με σκοπό τη συλλογή πληροφοριών για τα μέτρα και τις πολιτικές που χρησιμοποιούν για να βοηθούν, να προωθούν, να ενθαρρύνουν ή να διευκολύνουν τη συμμετοχή των ΜΜΕ σε δημόσιες συμβάσεις. Με το ερωτηματολόγιο θα πρέπει να ζητούνται από το κάθε μέρος πληροφορίες σχετικά με:

                                    i)

                                    την περιγραφή των μέτρων και των πολιτικών που εφαρμόζουν τα μέρη, συμπεριλαμβανομένων των οικονομικών, κοινωνικών και άλλων στόχων των μέτρων και των πολιτικών και του τρόπου εφαρμογής τους·

                                    ii)

                                    τον τρόπο με τον οποίο το μέρος προσδιορίζει τις ΜΜΕ·

                                    iii)

                                    τον βαθμό στον οποίο το μέρος διαθέτει εξειδικευμένους οργανισμούς ή ιδρύματα που βοηθούν τις ΜΜΕ όσον αφορά τις δημόσιες συμβάσεις·

                                    iv)

                                    το επίπεδο συμμετοχής σε δημόσιες συμβάσεις, τόσο από άποψη αξίας όσο και από άποψη αριθμού συμβάσεων που συνάπτονται με ΜΜΕ·

                                    v)

                                    την περιγραφή των μέτρων και πολιτικών στο πλαίσιο υπεργολαβιών των ΜΜΕ, συμπεριλαμβανομένων των στόχων, των εγγυήσεων και των κινήτρων της υπεργολαβίας·

                                    vi)

                                    τη διευκόλυνση της συμμετοχής των ΜΜΕ σε από κοινού υποβολές προσφορών (μαζί με άλλους μεγαλύτερους ή μικρότερους προμηθευτές)·

                                    vii)

                                    τα μέτρα και τις πολιτικές που εστιάζουν στην παροχή ευκαιριών στις ΜΜΕ για συμμετοχή σε δημόσιες συμβάσεις (όπως η ενισχυμένη διαφάνεια και η διαθεσιμότητα πληροφοριών στις ΜΜΕ για τις δημόσιες συμβάσεις, η απλοποίηση των απαιτήσεων για τη συμμετοχή σε διαγωνισμούς, η μείωση του μεγέθους των συμβάσεων και η διασφάλιση της έγκαιρης καταβολής πληρωμών για την παράδοση εμπορευμάτων και υπηρεσιών)· και

                                    viii)

                                    την εφαρμογή μέτρων και πολιτικών για τις δημόσιες συμβάσεις με στόχο την ενθάρρυνση της καινοτομίας στις ΜΜΕ.

                        β)

                        Σύνθεση των αποτελεσμάτων της έρευνας για τις ΜΜΕ από τη γραμματεία του ΠΟΕ:
                        Η γραμματεία του ΠΟΕ καθορίζει ένα χρονοδιάγραμμα για τη διαβίβαση των απαντήσεων στο ερωτηματολόγιο από όλα τα μέρη στη γραμματεία του ΠΟΕ. Αφού λάβει τις απαντήσεις, η γραμματεία δημιουργεί σύνοψη των απαντήσεων και διανέμει τις απαντήσεις και τη σύνοψη στα μέρη. Η γραμματεία συμπεριλαμβάνει έναν κατάλογο με τα μέρη των οποίων εκκρεμούν οι απαντήσεις.

                        γ)

                        Ανταλλαγές μεταξύ μερών για τις απαντήσεις στα ερωτηματολόγια για τις ΜΜΕ:
                        Βάσει του εγγράφου που καταρτίζει η γραμματεία του ΠΟΕ, η επιτροπή ορίζει μια περίοδο για την ανταλλαγή ερωτήσεων, ζητεί πρόσθετες πληροφορίες και διατυπώνει σχόλια σχετικά με τις απαντήσεις των άλλων μερών.

                  4.   Αξιολόγηση και εφαρμογή των αποτελεσμάτων της έρευνας για τις ΜΜΕ

            4.1   Αξιολόγηση των αποτελεσμάτων της έρευνας για τις ΜΜΕ

            Η επιτροπή εντοπίζει τα βέλτιστα κατά την κρίση της μέτρα και πολιτικές για την προώθηση και τη διευκόλυνση της συμμετοχής των ΜΜΕ των μερών σε δημόσιες συμβάσεις και καταρτίζει έκθεση που περιλαμβάνει τις βέλτιστες πρακτικές εφαρμογής των μέτρων και των πολιτικών, καθώς και έναν κατάλογο με τα υπόλοιπα μέτρα.
            4.2   Εφαρμογή του αποτελέσματος της έρευνας για τις ΜΜΕ

                        α)

                        Τα μέρη προωθούν την υιοθέτηση των βέλτιστων πρακτικών που προκύπτουν από την αξιολόγηση της έρευνας, ώστε να ενθαρρύνουν και να διευκολύνουν τη συμμετοχή των ΜΜΕ των μερών σε δημόσιες συμβάσεις.

                        β)

                        Όσον αφορά τα υπόλοιπα μέτρα, η επιτροπή ενθαρρύνει τα μέρη που εφαρμόζουν τα εν λόγω μέτρα να τα επανεξετάσουν, με στόχο την εξάλειψή τους ή την εφαρμογή τους στις ΜΜΕ άλλων μερών. Τα εν λόγω μέρη ενημερώνουν την επιτροπή για το αποτέλεσμα της επανεξέτασης.

                        γ)

                        Τα μέρη που εφαρμόζουν άλλα μέτρα συμπεριλαμβάνουν την αξία της δημόσιας σύμβασης που υπόκειται στα εν λόγω μέτρα στα στατιστικά στοιχεία που υποβάλλουν στην επιτροπή βάσει του άρθρου XVI παράγραφος 4 της συμφωνίας.

                        δ)

                        Τα μέρη μπορούν να ζητούν τη συμπερίληψη τέτοιου είδους μέτρων σε μελλοντικές διαπραγματεύσεις βάσει του άρθρου XXII παράγραφος 7 της συμφωνίας και τα εν λόγω αιτήματα τυγχάνουν ευνοϊκής αντιμετώπισης από το μέρος που διατηρεί τέτοια μέτρα.

                  5.   Αναθεώρηση

            Δύο έτη μετά τη θέση σε ισχύ του πρωτοκόλλου τροποποίησης της ισχύουσας συμφωνίας (1994), η επιτροπή αξιολογεί τα αποτελέσματα των βέλτιστων πρακτικών για την επέκταση της συμμετοχής των ΜΜΕ των μερών σε δημόσιες συμβάσεις και εξετάζει αν άλλες πρακτικές θα ενίσχυαν περαιτέρω τη συμμετοχή των ΜΜΕ. Μπορεί να εξετάζει επίσης τα αποτελέσματα άλλων μέτρων σχετικά με τη συμμετοχή των ΜΜΕ άλλων μερών σε δημόσιες συμβάσεις των μερών που διατηρούν τέτοια μέτρα.

         ΠΑΡΑΡΤΗΜΑ Δ

            Απόφαση της επιτροπής για τις δημόσιες συμβάσεις σχετικά με πρόγραμμα εργασίας για τη συλλογή και την υποβολή στατιστικών στοιχείων
            Απόφαση της 30ής Μαρτίου 2012
            Η ΕΠΙΤΡΟΠΗ ΓΙΑ ΤΙΣ ΔΗΜΟΣΙΕΣ ΣΥΜΒΑΣΕΙΣ,
            ΣΗΜΕΙΩΝΟΝΤΑΣ ότι το άρθρο XXII παράγραφος 8 στοιχείο α) της συμφωνίας για τις δημόσιες συμβάσεις (συμφωνία) προβλέπει ότι τα μέρη εγκρίνουν και αξιολογούν, ανά τακτά χρονικά διαστήματα, ένα πρόγραμμα εργασίας, συμπεριλαμβανομένου προγράμματος εργασίας για τη συλλογή και την υποβολή στατιστικών στοιχείων·
            ΛΑΜΒΑΝΟΝΤΑΣ ΥΠΟΨΗ τη σημασία της συλλογής και υποβολής στατιστικών στοιχείων βάσει του άρθρου XVI παράγραφος 4 της συμφωνίας για τις δημόσιες συμβάσεις (συμφωνία), για την εξασφάλιση διαφάνειας στις καλυπτόμενες από την παρούσα συμφωνία συμβάσεις·
            ΛΑΜΒΑΝΟΝΤΑΣ ΥΠΟΨΗ ότι τα στατιστικά στοιχεία, που δείχνουν τον βαθμό στον οποίο τα μέρη προμηθεύονται εμπορεύματα και υπηρεσίες που καλύπτονται από την παρούσα συμφωνία από άλλα μέρη της συμφωνίας, θα μπορούσαν να αποτελέσουν σημαντικό εργαλείο για την ενθάρρυνση άλλων μελών των ΠΟΕ να προσχωρήσουν στη συμφωνία·
            ΑΝΑΓΝΩΡΙΖΟΝΤΑΣ το σύνολο των προκλήσεων που αντιμετωπίζουν τα μέρη της συμφωνίας όσον αφορά τη συλλογή δεδομένων στον τομέα των δημόσιων συμβάσεων, και ιδίως τον καθορισμό της χώρας προέλευσης των εμπορευμάτων και των υπηρεσιών που προμηθεύονται βάσει της συμφωνίας· και
            ΑΝΑΓΝΩΡΙΖΟΝΤΑΣ ότι τα μέρη χρησιμοποιούν διαφορετικές μεθοδολογίες για τη συλλογή στατιστικών δεδομένων, προκειμένου να ικανοποιήσουν τις απαιτήσεις υποβολής που προβλέπονται στο άρθρο XVI παράγραφος 4 της συμφωνίας, και ότι μπορεί να χρησιμοποιούν διαφορετικές μεθοδολογίες για τη συλλογή δεδομένων σχετικά με τους φορείς της κεντρικής δημόσιας διοίκησης και τους φορείς τοπικής αυτοδιοίκησης,
            ΕΓΚΡΙΝΕΙ ΤΟ ΑΚΟΛΟΥΘΟ ΠΡΟΓΡΑΜΜΑ ΕΡΓΑΣΙΑΣ ΓΙΑ ΤΗ ΣΥΛΛΟΓΗ ΚΑΙ ΤΗΝ ΑΝΑΦΟΡΑ ΣΤΑΤΙΣΤΙΚΩΝ ΣΤΟΙΧΕΙΩΝ:
            1.   Έναρξη του προγράμματος εργασίας για τη συλλογή και την υποβολή στατιστικών στοιχείων

            Κατά την πρώτη συνεδρίαση της επιτροπής μετά τη θέση σε ισχύ του πρωτοκόλλου τροποποίησης της ισχύουσας συμφωνίας (1994), η επιτροπή δρομολογεί ένα πρόγραμμα εργασίας για τη συλλογή και την υποβολή στατιστικών στοιχείων. Η επιτροπή αξιολογεί τη συλλογή και την υποβολή στατιστικών στοιχείων από τα μέρη, εξετάζει τις δυνατότητες εναρμόνισής τους και καταρτίζει έκθεση με τα αποτελέσματα.
            2.   Υποβολή στοιχείων από τα μέρη

            Η επιτροπή συμφωνεί μια ημερομηνία έως την οποία κάθε μέρος υποβάλλει σε αυτήν τις παρακάτω πληροφορίες για τα στατιστικά στοιχεία σχετικά με τις δημόσιες συμβάσεις που καλύπτονται από τη συμφωνία:

                        α)

                        περιγραφή της μεθοδολογίας που χρησιμοποιεί για τη συλλογή, την αξιολόγηση και την υποβολή στατιστικών στοιχείων, για τα στοιχεία που είτε υπερβαίνουν είτε υπολείπονται των κατώτατων ορίων της συμφωνίας, καθώς και για τις συμβάσεις που περιγράφονται στην παράγραφο 4.2 στοιχείο γ) του προγράμματος εργασίας για τις ΜΜΕ, με αναφορά στο κατά πόσον βασίζει τα δεδομένα για τις καλυπτόμενες από τη συμφωνία συμβάσεις στην πλήρη αξία των συναφθεισών συμβάσεων ή στις συνολικές δαπάνες για τις δημόσιες συμβάσεις για ένα συγκεκριμένο χρονικό διάστημα·

                        β)

                        κατά πόσον τα στατιστικά δεδομένα που συλλέγει περιλαμβάνουν τη χώρα προέλευσης των εμπορευμάτων ή των υπηρεσιών που προμηθεύεται και, εάν ναι, πώς καθορίζει ή εκτιμά τη χώρα προέλευσης και τις τεχνικές δυσκολίες όσον αφορά τη συλλογή δεδομένων για τη χώρα προέλευσης·

                        γ)

                        επεξήγηση των ταξινομήσεων που χρησιμοποιεί στις στατιστικές αναφορές· και

                        δ)

                        περιγραφή των πηγών των στοιχείων.

                  3.   Σύνοψη των υποβληθέντων στοιχείων

            Η γραμματεία προετοιμάζει σύνοψη των υποβληθέντων στοιχείων και διανέμει τα στοιχεία και τη σύνοψη στα μέρη. Η γραμματεία συμπεριλαμβάνει έναν κατάλογο με τα μέρη των οποίων εκκρεμούν οι υποβολές.
            4.   Συστάσεις

            Η επιτροπή αξιολογεί τις υποβολές των μερών και διατυπώνει συστάσεις σχετικά με:

                        α)

                        το αν τα μέρη θα πρέπει να υιοθετήσουν μια κοινή μέθοδο για τη συλλογή των στατιστικών στοιχείων·

                        β)

                        το αν τα μέρη είναι σε θέση να τυποποιήσουν τις ταξινομήσεις στα στατιστικά στοιχεία που υποβάλλονται στην επιτροπή·

                        γ)

                        τα μέσα για τη διευκόλυνση της συλλογής δεδομένων σχετικά με τη χώρα προέλευσης των εμπορευμάτων και των υπηρεσιών που καλύπτονται από την παρούσα συμφωνία· και

                        δ)

                        άλλα τεχνικά ζητήματα όσον αφορά την υποβολή στοιχείων για δημόσιες συμβάσεις, τα οποία θέτει οποιοδήποτε μέρος.

                  5.   Η επιτροπή διατυπώνει, κατά περίπτωση, συστάσεις σχετικά με:

                        α)

                        τις δυνατότητες εναρμόνισης της υποβολής των στατιστικών στοιχείων, με στόχο τη συμπερίληψη των στοιχείων για τις δημόσιες συμβάσεις στην ετήσια αναφορά του ΠΟΕ·

                        β)

                        την παροχή τεχνικής βοήθειας από τη γραμματεία όσον αφορά την υποβολή στατιστικών στοιχείων στα μέλη του ΠΟΕ που ευρίσκονται σε στάδιο προσχώρησης στη συμφωνία· και

                        γ)

                        τα μέσα που διασφαλίζουν ότι τα μέλη του ΠΟΕ που προσχωρούν στη συμφωνία διαθέτουν τα κατάλληλα μέσα για τη συμμόρφωσή τους με τις απαιτήσεις για τη συλλογή και την υποβολή στατιστικών στοιχείων.

                  6.   Ανάλυση των στοιχείων

            Η επιτροπή εξετάζει πώς τα στατιστικά δεδομένα που υποβάλλονται ετησίως από τα μέρη στη γραμματεία μπορούν να χρησιμοποιούνται για περαιτέρω αναλύσεις, ώστε να διευκολύνουν τη βαθύτερη κατανόηση της οικονομικής σημασίας της συμφωνίας, συμπεριλαμβανομένου του αντικτύπου των κατώτατων ορίων στην αποτελεσματικότητα της συμφωνίας.

         ΠΑΡΑΡΤΗΜΑ Ε

            Απόφαση της επιτροπής για τις δημόσιες συμβάσεις σχετικά με πρόγραμμα εργασίας για τις βιώσιμες συμβάσεις
            Απόφαση της 30ής Μαρτίου 2012
            Η ΕΠΙΤΡΟΠΗ ΓΙΑ ΤΙΣ ΔΗΜΟΣΙΕΣ ΣΥΜΒΑΣΕΙΣ,
            ΣΗΜΕΙΩΝΟΝΤΑΣ ότι το άρθρο XXII παράγραφος 8 στοιχείο α) της συμφωνίας για τις δημόσιες συμβάσεις (συμφωνία) προβλέπει ότι τα μέρη εγκρίνουν και αξιολογούν, ανά τακτά χρονικά διαστήματα, ένα πρόγραμμα εργασίας, συμπεριλαμβανομένου ενός προγράμματος εργασίας για τις βιώσιμες συμβάσεις·
            ΑΝΑΓΝΩΡΙΖΟΝΤΑΣ ότι πλείονα μέρη έχουν αναπτύξει εθνικές και υποεθνικές πολιτικές για τις βιώσιμες συμβάσεις·
            ΕΠΙΒΕΒΑΙΩΝΟΝΤΑΣ πόσο σημαντικό είναι να διασφαλισθεί ότι όλες οι συμβάσεις συνάπτονται σύμφωνα με τις αρχές της μη εισαγωγής διακρίσεων και της διαφάνειας, όπως αυτές αντανακλώνται στη συμφωνία,
            ΕΓΚΡΙΝΕΙ ΠΡΟΓΡΑΜΜΑ ΕΡΓΑΣΙΑΣ ΓΙΑ ΤΙΣ ΒΙΩΣΙΜΕΣ ΣΥΜΒΑΣΕΙΣ:
            1.   Έναρξη του προγράμματος εργασίας για τις βιώσιμες συμβάσεις

            Κατά την πρώτη συνεδρίαση της επιτροπής μετά τη θέση σε ισχύ του πρωτοκόλλου τροποποίησης της ισχύουσας συμφωνίας (1994), η επιτροπή δρομολογεί ένα πρόγραμμα εργασίας για τις βιώσιμες συμβάσεις.
            2.   Το πρόγραμμα εργασίας εξετάζει θέματα τα οποία, μεταξύ άλλων, αφορούν

                        α)

                        τους στόχους των βιώσιμων συμβάσεων·

                        β)

                        τους τρόπους με τους οποίους ενσωματώνεται η έννοια των βιώσιμων συμβάσεων στις εθνικές και υποεθνικές πολιτικές για τις συμβάσεις·

                        γ)

                        τους τρόπους με τους οποίους οι βιώσιμες συμβάσεις μπορούν να συνάπτονται έτσι ώστε να συνάδουν με την αρχή σύμφωνα με την οποία πρέπει να επιτυγχάνεται η καλύτερη σχέση ποιότητας -τιμής· και

                        δ)

                        τους τρόπους με τους οποίους οι βιώσιμες συμβάσεις μπορούν να συνάπτονται έτσι ώστε να συνάδουν με τις διεθνείς εμπορικές υποχρεώσεις των μερών.

                  3.   Η επιτροπή εντοπίζει τα μέτρα και τις πολιτικές που θεωρεί ότι συμβάλλουν στη σύναψη βιώσιμων συμβάσεων, τηρουμένης της αρχής σύμφωνα με την οποία πρέπει να επιτυγχάνεται η καλύτερη σχέση ποιότητας - τιμής και τηρουμένων των διεθνών εμπορικών υποχρεώσεων των μερών, και καταρτίζει έκθεση με τις βέλτιστες πρακτικές μέτρων και πολιτικών.

         ΠΑΡΑΡΤΗΜΑ F

            Απόφαση της επιτροπής για τις δημόσιες συμβάσεις σχετικά με πρόγραμμα εργασίας για τις εξαιρέσεις και τους περιορισμούς στα παραρτήματα των μερών
            Απόφαση της 30ής Μαρτίου 2012
            Η ΕΠΙΤΡΟΠΗ ΓΙΑ ΤΙΣ ΔΗΜΟΣΙΕΣ ΣΥΜΒΑΣΕΙΣ,
            ΣΗΜΕΙΩΝΟΝΤΑΣ ότι το άρθρο XXII παράγραφος 8 στοιχείο α) της συμφωνίας για τις δημόσιες συμβάσεις (συμφωνία) προβλέπει ότι τα μέρη υιοθετούν και επανεξετάζουν, ανά τακτά χρονικά διαστήματα, ένα πρόγραμμα εργασίας, συμπεριλαμβανομένου προγράμματος εργασίας για τις εξαιρέσεις και τους περιορισμούς στα παραρτήματα των μερών·
            ΑΝΑΓΝΩΡΙΖΟΝΤΑΣ ότι τα μέρη έχουν συμπεριλάβει εξαιρέσεις και περιορισμούς στα αντίστοιχα παραρτήματά τους στο προσάρτημα Ι της συμφωνίας (εξαιρέσεις και περιορισμοί)·
            ΑΝΑΓΝΩΡΙΖΟΝΤΑΣ τη σημασία των διαφανών μέτρων όσον αφορά τις δημόσιες συμβάσεις· και
            ΛΑΜΒΑΝΟΝΤΑΣ ΥΠΟΨΗ τη σημασία της σταδιακής μείωσης και εξάλειψης των εξαιρέσεων και των περιορισμών στις μελλοντικές διαπραγματεύσεις που προβλέπονται στο άρθρο XXII παράγραφος 7 της συμφωνίας,
            ΕΓΚΡΙΝΕΙ ΤΟ ΠΑΡΑΚΑΤΩ ΠΡΟΓΡΑΜΜΑ ΕΡΓΑΣΙΑΣ ΓΙΑ ΤΙΣ ΕΞΑΙΡΕΣΕΙΣ ΚΑΙ ΤΟΥΣ ΠΕΡΙΟΡΙΣΜΟΥΣ ΣΤΑ ΠΑΡΑΡΤΗΜΑΤΑ ΤΩΝ ΜΕΡΩΝ:
            1.   Έναρξη του προγράμματος εργασίας για τις εξαιρέσεις και τους περιορισμούς

            Κατά την πρώτη συνεδρίαση της επιτροπής μετά τη θέση σε ισχύ του πρωτοκόλλου τροποποίησης της ισχύουσας συμφωνίας (1994), η επιτροπή δρομολογεί ένα πρόγραμμα εργασίας για τις εξαιρέσεις και τους περιορισμούς με στόχο:

                        α)

                        την ενίσχυση της διαφάνειας όσον αφορά το πεδίο εφαρμογής και τα αποτελέσματα των εξαιρέσεων και των περιορισμών που προσδιορίζονται στα παραρτήματα των μερών στο προσάρτημα Ι της συμφωνίας· και

                        β)

                        την ενημέρωση σχετικά με τις εξαιρέσεις και τους περιορισμούς, ώστε να διευκολύνονται οι διαπραγματεύσεις που προβλέπονται στο άρθρο XXII παράγραφος 7 της συμφωνίας.

                  2.   Πρόγραμμα διαφάνειας

            Κάθε μέρος υποβάλλει στην επιτροπή, το αργότερο έξι μήνες μετά την έναρξη του προγράμματος εργασίας, έναν κατάλογο με:

                        α)

                        ειδικές εξαιρέσεις ανά χώρα, τις οποίες προβλέπει στα παραρτήματά του στο προσάρτημα Ι της συμφωνίας· και

                        β)

                        οποιαδήποτε άλλη εξαίρεση ή περιορισμό που προσδιορίζεται στα παραρτήματά του στο προσάρτημα Ι της συμφωνίας και εμπίπτει στο πεδίο εφαρμογής του άρθρου ΙΙ παράγραφος 2 στοιχείο ε) της συμφωνίας, εκτός των εξαιρέσεων ή των περιορισμών που τελούν υπό αναθεώρηση στο πλαίσιο του προγράμματος εργασίας για τις ΜΜΕ ή όταν ένα μέρος έχει δεσμευθεί να καταργήσει μια εξαίρεση ή έναν περιορισμό που προβλέπεται σε παράρτημα στο προσάρτημα Ι της συμφωνίας.

                  3.   Σύνοψη των υποβληθέντων στοιχείων

            Η γραμματεία προετοιμάζει μια σύνοψη των υποβληθέντων στοιχείων και διανέμει τα στοιχεία και τη σύνοψη στα μέρη. Η γραμματεία συμπεριλαμβάνει έναν κατάλογο με τα μέρη των οποίων εκκρεμούν οι υποβολές.
            4.   Αιτήματα για πρόσθετες πληροφορίες

            Τα μέρη μπορούν, ανά τακτά χρονικά διαστήματα, να ζητούν πληροφορίες για οποιαδήποτε εξαίρεση ή περιορισμό εμπίπτει στο πεδίο εφαρμογής της παραγράφου 2 στοιχεία α) και β), συμπεριλαμβανομένων των μέτρων που εμπίπτουν στο πεδίο εφαρμογής οποιασδήποτε εξαίρεσης ή περιορισμού, το νομικό τους πλαίσιο, τις πολιτικές και τις πρακτικές υλοποίησης, καθώς και την αξία των δημόσιων συμβάσεων που υπόκεινται στα εν λόγω μέτρα. Το μέρος που λαμβάνει το εν λόγω αίτημα παρέχει πάραυτα τις ζητούμενες πληροφορίες.
            5.   Σύνοψη των πρόσθετων πληροφοριών

            Η γραμματεία καταρτίζει μια σύνοψη με τις πρόσθετες πληροφορίες για κάθε μέρος και τη διαβιβάζει στα μέρη.
            6.   Επανεξέταση από την επιτροπή

            Κατά την ετήσια συνεδρίαση που προβλέπεται στο άρθρο XXI παράγραφος 3 στοιχείο α) της συμφωνίας, η επιτροπή αξιολογεί τις πληροφορίες που υποβάλλονται από τα μέρη ώστε να διαπιστώσει αν παρέχουν:

                        α)

                        τον μέγιστο δυνατό βαθμό διαφάνειας όσον αφορά τις εξαιρέσεις και τους περιορισμούς που προσδιορίζονται στα παραρτήματα των μερών στο προσάρτημα Ι της συμφωνίας· και

                        β)

                        ικανοποιητικές πληροφορίες για τη διευκόλυνση των διαπραγματεύσεων που προβλέπονται στο άρθρο XXII παράγραφος 7 της συμφωνίας.

                  7.   Νέα μέρη που προσχωρούν στη συμφωνία:

            Ένα νέο μέρος που προσχωρεί στη συμφωνία υποβάλλει στην επιτροπή τον κατάλογο που προβλέπεται στην παράγραφο 2 εντός έξι μηνών από την προσχώρησή του.

         ΠΑΡΑΡΤΗΜΑ Ζ

            Απόφαση της επιτροπής για τις δημόσιες συμβάσεις σχετικά με πρόγραμμα εργασίας για τα πρότυπα ασφαλείας στις διεθνείς συμβάσεις
            Απόφαση της 30ής Μαρτίου 2012
            Η ΕΠΙΤΡΟΠΗ ΓΙΑ ΤΙΣ ΔΗΜΟΣΙΕΣ ΣΥΜΒΑΣΕΙΣ,
            ΣΗΜΕΙΩΝΟΝΤΑΣ ότι το άρθρο XXII παράγραφος 8 στοιχείο α) της συμφωνίας για τις δημόσιες συμβάσεις (συμφωνία) προβλέπει ότι τα μέρη εγκρίνουν και επανεξετάζουν ανά τακτά χρονικά διαστήματα ένα πρόγραμμα εργασίας, συμπεριλαμβανομένου προγράμματος εργασίας για τα πρότυπα ασφαλείας στις διεθνείς συμβάσεις·
            ΣΗΜΕΙΩΝΟΝΤΑΣ ότι το άρθρο Χ παράγραφος 1 της συμφωνίας προβλέπει ότι ο αναθέτων φορέας «δεν καταρτίζει, υιοθετεί ή εφαρμόζει τεχνική προδιαγραφή ούτε ορίζει διαδικασία αξιολόγησης της συμμόρφωσης με σκοπό ή με αποτέλεσμα τη δημιουργία άσκοπων εμποδίων στο διεθνές εμπόριο»·
            ΣΗΜΕΙΩΝΟΝΤΑΣ ότι το άρθρο ΙΙΙ παράγραφος 2 στοιχείο α) της συμφωνίας δεν απαγορεύει στα μέρη να επιβάλλουν ή να εφαρμόζουν τα μέτρα που είναι αναγκαία για τη προστασία της δημόσιας ασφάλειας, υπό την προϋπόθεση ότι τα εν λόγω μέτρα δεν εφαρμόζονται κατά τρόπο που θα συνιστούσε αυθαίρετη ή αδικαιολόγητη διακριτική μεταχείριση, ή συγκεκαλυμμένο περιορισμό του διεθνούς εμπορίου·
            ΑΝΑΓΝΩΡΙΖΟΝΤΑΣ την ανάγκη για μια ισορροπημένη προσέγγιση μεταξύ δημόσιας ασφάλειας και άσκοπων εμποδίων στο διεθνές εμπόριο·
            ΑΝΑΓΝΩΡΙΖΟΝΤΑΣ ότι οι αποκλίνουσες πρακτικές μεταξύ των μερών όσον αφορά τη δημόσια ασφάλεια μπορούν να έχουν δυσμενείς επιπτώσεις στην αποτελεσματικότητα της συμφωνίας,
            ΕΓΚΡΙΝΕΙ ΤΟ ΑΚΟΛΟΥΘΟ ΠΡΟΓΡΑΜΜΑ ΕΡΓΑΣΙΑΣ ΓΙΑ ΤΑ ΠΡΟΤΥΠΑ ΑΣΦΑΛΕΙΑΣ:

                        1.

                        Έναρξη του προγράμματος εργασίας για τα πρότυπα ασφαλείας στις διεθνείς συμβάσεις: Κατά την πρώτη συνεδρίαση της επιτροπής μετά τη θέση σε ισχύ του πρωτοκόλλου τροποποίησης της ισχύουσας συμφωνίας (1994), η επιτροπή δρομολογεί ένα πρόγραμμα εργασίας για τα πρότυπα ασφαλείας στις διεθνείς συμβάσεις.

                        2.

                        Το πρόγραμμα εργασίας εξετάζει θέματα με σκοπό την ανταλλαγή βέλτιστων πρακτικών σε τομείς που αφορούν:

                                    α)

                                    τον τρόπο με τον οποίο τα ζητήματα δημόσιας ασφάλειας αντιμετωπίζονται στη νομοθεσία, τους κανονισμούς και τις πρακτικές των μερών και τις κατευθυντήριες γραμμές για την εφαρμογή της συμφωνίας από τους αναθέτοντες φορείς·

                                    β)

                                    τη σχέση μεταξύ των διατάξεων του άρθρου X για τις τεχνικές προδιαγραφές και της προστασίας της δημόσιας ασφάλειας, που προβλέπεται στο άρθρο ΙΙΙ της συμφωνίας και στα παραρτήματα των μερών στο προσάρτημα Ι·

                                    γ)

                                    τις βέλτιστες πρακτικές που μπορούν να υιοθετούνται για την προστασία της δημόσιας ασφάλειας, υπό το πρίσμα των διατάξεων για τις τεχνικές προδιαγραφές και τα τεύχη δημοπράτησης του άρθρου Χ.

                        3.

                        Η επιτροπή ορίζει το πεδίο εφαρμογής και το χρονοδιάγραμμα για την εξέταση καθενός από τα θέματα που προσδιορίζονται στην παράγραφο 2. Η επιτροπή καταρτίζει έκθεση στην οποία συνοψίζονται τα αποτελέσματα της εξέτασης των εν λόγω θεμάτων και απαριθμούνται οι βέλτιστες πρακτικές που προσδιορίζονται στην παράγραφο 2 στοιχείο γ).


title: Απόφαση (ΕΕ) 2016/342 του Συμβουλίου, της 12ης Φεβρουαρίου 2016, για τη σύναψη, εξ ονόματος της Ένωσης, της συμφωνίας Σταθεροποίησης και Σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενεργείας, αφενός, και του Κοσσυφοπεδίου *, αφετέρου

text:
                  16.3.2016

                  EL

                  Επίσημη Εφημερίδα της Ευρωπαϊκής Ένωσης

                  L 71/1

            ΑΠΌΦΑΣΗ (ΕΕ) 2016/342 ΤΟΥ ΣΥΜΒΟΥΛΊΟΥ
      της 12ης Φεβρουαρίου 2016
      για τη σύναψη, εξ ονόματος της Ένωσης, της συμφωνίας Σταθεροποίησης και Σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενεργείας, αφενός, και του Κοσσυφοπεδίου (*), αφετέρου
      ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
      Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 37, σε συνδυασμό με το άρθρο 31 παράγραφος 1,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 217, σε συνδυασμό με το άρθρο 218 παράγραφος 7, το άρθρο 218 παράγραφος 6 στοιχείο α) σημείο i) και το άρθρο 218 παράγραφος 8 δεύτερο εδάφιο,
      Έχοντας υπόψη την πρόταση της Ευρωπαϊκής Επιτροπής,
      Έχοντας υπόψη την έγκριση του Ευρωπαϊκού Κοινοβουλίου,
      Εκτιμώντας τα ακόλουθα:

                  (1)

                  Σύμφωνα με την απόφαση (ΕΕ) 2015/1988 του Συμβουλίου (1), η συμφωνία σταθεροποίησης και σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας από τη μια και του Κοσσυφοπεδίου από την άλλη («η συμφωνία») υπογράφηκε εξ ονόματος της Ένωσης στις 22 Οκτωβρίου 2015, υπό την επιφύλαξη της σύναψής της σε μεταγενέστερη ημερομηνία.

                  (2)

                  Η Ένωση και το Κοσσυφοπέδιο έχουν ισχυρούς δεσμούς και κοινές αξίες και επιθυμούν να ενισχύσουν αυτούς τους δεσμούς και να καθιερώσουν στενή και διαρκή σχέση βασιζόμενη στην αμοιβαιότητα και στο αμοιβαίο συμφέρον, που θα επιτρέψει στο Κοσσυφοπέδιο να ενισχύσει και να επεκτείνει περαιτέρω τις σχέσεις του με την Ένωση.

                  (3)

                  Η «Πρώτη συμφωνία επί των αρχών για την εξομάλυνση των σχέσεων» επιτεύχθηκε στις 19 Απριλίου 2013, στο πλαίσιο του διαλόγου υπό την αιγίδα της ΕΕ.

                  (4)

                  Η συμφωνία προβλέπει την καθιέρωση σύνδεσης μεταξύ της Ένωσης και του Κοσσυφοπεδίου, η οποία συνεπάγεται αμοιβαία δικαιώματα και υποχρεώσεις, κοινές δράσεις και ειδικές διαδικασίες. Περιέχει επίσης διατάξεις που εμπίπτουν στο πεδίο εφαρμογής του τίτλου V κεφάλαιο 2 της Συνθήκης για την Ευρωπαϊκή Ένωση (ΣΕΕ) σχετικά με την κοινή εξωτερική πολιτική και πολιτική ασφαλείας της Ένωσης. Η απόφαση για την υπογραφή της συμφωνίας θα πρέπει επομένως να στηρίζεται στη νομική βάση που προβλέπει την καθιέρωση σύνδεσης, η οποία θα επιτρέψει στην Ένωση να αναλάβει δεσμεύσεις σε όλους του τομείς που καλύπτουν οι Συνθήκες και στη νομική βάση για συμφωνίες σε τομείς που καλύπτονται από τον τίτλο V κεφάλαιο 2 της ΣΕΕ.

                  (5)

                  Η συμφωνία αυτή αποτελεί συμφωνία με αποκλειστικό αντισυμβαλλόμενο την ΕΕ. Οι δεσμεύσεις και η συνεργασία που θα πρέπει να αναλάβει η Ένωση δυνάμει της παρούσας συμφωνίας αφορούν μόνο τους τομείς που καλύπτονται από το κεκτημένο της ΕΕ ή τις υφιστάμενες πολιτικές της Ένωσης. Η υπογραφή και σύναψη της συμφωνίας ως συμφωνίας με αποκλειστικό αντισυμβαλλόμενο την ΕΕ δεν προδικάζει τη φύση και τα όρια τυχόν παρόμοιων συμφωνιών για τις οποίες θα γίνει διαπραγμάτευση στο μέλλον. Επιπλέον, δεν θίγει ούτε τις εξουσίες που έχουν ανατεθεί στα θεσμικά όργανα της ΕΕ βάσει των Συνθηκών ούτε τις θέσεις των θεσμικών οργάνων της ΕΕ και των κρατών μελών σχετικά με τις αρμοδιότητες. Η συμφωνία προβλέπει ευρεία συνεργασία σε διαφόρους τομείς πολιτικής, συμπεριλαμβανομένων της δικαιοσύνης και των εσωτερικών υποθέσεων.

                  (6)

                  Η σύναψη της συμφωνίας δεν θίγει τη θέση των κρατών μελών ως προς το καθεστώς του Κοσσυφοπεδίου, η οποία θα αποφασιστεί σύμφωνα με τις εθνικές τους πρακτικές και το διεθνές δίκαιο.

                  (7)

                  Επιπλέον, κανένας όρος, καμία διατύπωση και κανένας ορισμός που χρησιμοποιείται στην παρούσα απόφαση και στο επισυναπτόμενο κείμενο της συμφωνίας, ούτε και καμία προσφυγή σε όλες τις αναγκαίες νομικές βάσεις για τη σύναψη της συμφωνίας, δεν συνιστά αναγνώριση του Κοσσυφοπεδίου ως ανεξάρτητου κράτους από την Ένωση, ούτε συνιστά αναγνώριση του Κοσσυφοπεδίου ως ανεξάρτητου κράτους από τα επιμέρους κράτη μέλη εφόσον δεν έχουν ήδη προβεί σε τέτοιου είδους αναγνώριση.

                  (8)

                  Η σύναψη της συμφωνίας όσον αφορά θέματα που εμπίπτουν στην αρμοδιότητα της Ευρωπαϊκής Κοινότητας Ατομικής Ενεργείας υπόκειται σε χωριστή διαδικασία.

                  (9)

                  Η συμφωνία θα πρέπει να εγκριθεί,

            ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
      Άρθρο 1
      Εγκρίνεται, εξ ονόματος της Ένωσης, η συμφωνία σταθεροποίησης και σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενεργείας από τη μια και του Κοσσυφοπεδίου από την άλλη για τα μέρη που υπάγονται στη ΣΕΕ και στη Συνθήκη για τη λειτουργία της Ευρωπαϊκής Ένωσης.
      Το κείμενο της συμφωνίας επισυνάπτεται στην παρούσα απόφαση.
      Άρθρο 2
      Ο πρόεδρος του Συμβουλίου προβαίνει, εξ ονόματος της Ένωσης, στην κοινοποίηση που προβλέπεται στο άρθρο 144 της συμφωνίας (2).
      Άρθρο 3
      1.   Η προεδρία του συμβουλίου σταθεροποίησης και σύνδεσης ασκείται, από πλευράς της Ένωσης, από τον Ύπατο Εκπρόσωπο της Ένωσης για θέματα εξωτερικής πολιτικής και πολιτικής ασφαλείας, σύμφωνα με τις αρμοδιότητές του δυνάμει των Συνθηκών και την ιδιότητά του ως προέδρου του Συμβουλίου Εξωτερικών Υποθέσεων.
      Η προεδρία της επιτροπής σταθεροποίησης και σύνδεσης ασκείται από αντιπρόσωπο της Επιτροπής.
      2.   Η Επιτροπή εξουσιοδοτείται να εγκρίνει, εξ ονόματος της Ένωσης, τροποποιήσεις της συμφωνίας όπου προβλέπεται ότι τέτοιες τροποποιήσεις εγκρίνονται από την επιτροπή σταθεροποίησης και σύνδεσης.
      Άρθρο 4
      Η παρούσα απόφαση δεν θίγει τη θέση των κρατών μελών και της Ένωσης σχετικά με το καθεστώς του Κοσσυφοπεδίου.
      Άρθρο 5
      Η παρούσα απόφαση αρχίζει να ισχύει την ημερομηνία της έκδοσής της.

         Βρυξέλλες, 12 Φεβρουαρίου 2016.

               Για το Συμβούλιο

               Ο Πρόεδρος

            J.R.V.A. DIJSSELBLOEM

         (*)  Η ονομασία αυτή χρησιμοποιείται με επιφύλαξη των θέσεων ως προς το καθεστώς και συνάδει με την ΑΣΑΗΕ 1244/1999 και τη γνώμη του ΔΔ σχετικά με τη διακήρυξη της ανεξαρτησίας του Κοσσυφοπεδίου.

         (1)  ΕΕ L 290 της 6.11.2015, σ. 4.

         (2)  Η ημερομηνία έναρξης ισχύος της συμφωνίας θα δημοσιευθεί στην Επίσημη Εφημερίδα της Ευρωπαϊκής Ένωσης από τη Γενική Γραμματεία του Συμβουλίου.


title: Απόφαση αριθ. 602/2012/ΕΕ του Ευρωπαϊκού Κοινοβουλίου και του Συμβουλίου, της 4ης Ιουλίου 2012 , σχετικά με τροποποιήσεις της συμφωνίας για την ίδρυση της Ευρωπαϊκής Τράπεζας Ανασυγκρότησης και Ανάπτυξης (ΕΤΑΑ) που επεκτείνουν το γεωγραφικό πεδίο εργασιών της ΕΤΑΑ στη νότια και την ανατολική Μεσόγειο

text:
               7.7.2012

               EL

               Επίσημη Εφημερίδα της Ευρωπαϊκής Ένωσης

               L 177/1

         ΑΠΌΦΑΣΗ αριθ. 602/2012/ΕΕ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ
   της 4ης Ιουλίου 2012
   σχετικά με τροποποιήσεις της συμφωνίας για την ίδρυση της Ευρωπαϊκής Τράπεζας Ανασυγκρότησης και Ανάπτυξης (ΕΤΑΑ) που επεκτείνουν το γεωγραφικό πεδίο εργασιών της ΕΤΑΑ στη νότια και την ανατολική Μεσόγειο
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 212,
   Έχοντας υπόψη την πρόταση της Ευρωπαϊκής Επιτροπής,
   Μετά τη διαβίβαση του σχεδίου νομοθετικής πράξης στα εθνικά κοινοβούλια,
   Αποφασίζοντας σύμφωνα με την ειδική νομοθετική διαδικασία (1),
   Εκτιμώντας τα ακόλουθα:

               (1)

               Κατά το διάστημα που ακολούθησε την ίδρυσή της το 1991, η Ευρωπαϊκή Τράπεζα Ανασυγκρότησης και Ανάπτυξης (ΕΤΑΑ) υποστήριξε τις χώρες της κεντρικής και ανατολικής Ευρώπης κατά τη μετάβασή τους προς την οικονομία της ελεύθερης αγοράς και κατά την προαγωγή της ιδιωτικής πρωτοβουλίας και του επιχειρηματικού πνεύματος. Το γεωγραφικό πεδίο εργασιών της ΕΤΑΑ θα πρέπει να επεκταθεί στη νότια και την ανατολική Μεσόγειο για την προώθηση παρόμοιων στόχων. Προκειμένου να ανταποκριθεί στην οικονομική και πολιτική κατάσταση των χωρών της νότιας και ανατολικής Μεσογείου, η ΕΤΑΑ έχει αναπτύξει βαθμιαία προσέγγιση για την έναρξη των δραστηριοτήτων της που θα λαμβάνει υπόψη την ιδιαιτερότητα της περιοχής.

               (2)

               Σύμφωνα με την έκθεση του Συμβουλίου των Διευθυντών προς το Συμβούλιο των Διοικητών, σχετικά με τη γεωγραφική επέκταση του πεδίου εργασιών της Τράπεζας στη νότια και την ανατολική Μεσόγειο, η νότια και η ανατολική Μεσόγειος περιλαμβάνει τις χώρες που βρέχονται από την Μεσόγειο, καθώς και την Ιορδανία που εντάσσεται στενά στην εν λόγω περιοχή.

               (3)

               Στις 8 Μαρτίου 2011, αντιδρώντας στα γεγονότα που διαδραματίστηκαν στη νότια και την ανατολική Μεσόγειο κατά το 2011, η Επιτροπή και η Ύπατη Εκπρόσωπος της Ένωσης για θέματα εξωτερικής πολιτικής και πολιτικής ασφαλείας εξέδωσαν κοινή ανακοίνωση με τίτλο «Εταιρική σχέση με τις χώρες της νότιας Μεσογείου για τη δημοκρατία και την κοινή ευημερία», διά της οποίας σηματοδοτούν την ισχυρή πολιτική και οικονομική υποστήριξη της Ένωσης προς την περιοχή. Η κοινή ανακοίνωση περιλαμβάνει εναλλακτική επιλογή επέκτασης της εντολής της ΕΤΑΑ για να καλυφθούν οι χώρες της νότιας γειτονίας, με βάση την εμπειρία της ΕΤΑΑ κατά την τελευταία εικοσαετία. Το Ευρωπαϊκό Συμβούλιο της 24ης και 25ης Μαρτίου 2011 ενέκρινε, σε γενικές γραμμές, το περιεχόμενο της εν λόγω κοινής ανακοίνωσης. Στο ψήφισμά του της 7ης Απριλίου 2011 σχετικά με την Αναθεώρηση της Ευρωπαϊκής Πολιτικής Γειτονίας – Νότια Διάσταση, το Ευρωπαϊκό Κοινοβούλιο κάλεσε την ΕΤΑΑ να αλλάξει το καταστατικό της προκειμένου να συμμετάσχει στην διαδικασία χρηματοδοτικής βοήθειας.

               (4)

               Τον Μάιο του 2011, οι ηγέτες της G8 δρομολόγησαν την πρωτοβουλία της Deauville για να βοηθήσουν τις χώρες της νότιας και της ανατολικής Μεσογείου κατά τη μετάβασή τους προς ελεύθερες, δημοκρατικές και ανεκτικές κοινωνίες και κάλεσαν την ΕΤΑΑ να επεκτείνει το γεωγραφικό πεδίο της για να αξιοποιήσει την εμπειρία της και να υποστηρίξει τη μετάβαση των εν λόγω χωρών προκειμένου να εφαρμόσουν στην πράξη τις αρχές της πολυκομματικής δημοκρατίας, του πλουραλισμού και της οικονομίας της αγοράς,

               (5)

               Η επέκταση των εργασιών της ΕΤΑΑ στη νότια και την ανατολική Μεσόγειο αποτελεί έκφραση της υποστήριξης της Ένωσης και της διεθνούς κοινότητας προς τις ελπίδες, οι οποίες ενθαρρύνονται από την αραβική άνοιξη, για τη μετάβαση της περιοχής αυτής σε οικονομίες της αγοράς και σε πλουραλιστικές δημοκρατικές κοινωνίες.

               (6)

               Έχοντας κατά νου την εύθραυστη κατάσταση των οικονομιών στις νέες χώρες εργασιών της ΕΤΑΑ και την ύπαρξη κοινωνικών ανισοτήτων, οι οποίες αποτελούν μία από τις ρίζες της αναταραχής της αραβικής άνοιξης, οι εκπρόσωποι της Ένωσης στα διοικητικά όργανα της ΕΤΑΑ θα πρέπει να παροτρύνουν την ΕΤΑΑ να διευρύνει το ενδιαφέρον της για την ανάπτυξη του ιδιωτικού τομέα, προκειμένου να συμβάλει επίσης, μέσω της χρηματοδότησής της, στην επίτευξη κοινωνικά δίκαιων και περιβαλλοντικά βιώσιμων κοινωνιών, σύμφωνα με τους σχετικούς αναπτυξιακούς στόχους της χιλιετίας, καθώς και με το άρθρο 3 παράγραφος 5 και το άρθρο 21 της Συνθήκης για την Ευρωπαϊκή Ένωση. Ειδικότερα, οι εκπρόσωποι της Ένωσης στα διοικητικά όργανα της ΕΤΑΑ θα πρέπει να ενθαρρύνουν τη συμβολή της ΕΤΑΑ στη μετάβαση σε ενεργειακά αποδοτικές και ανοικτές οικονομίες της αγοράς χωρίς κοινωνικούς αποκλεισμούς, λαμβάνοντας ταυτόχρονα υπόψη το κοινωνικό πλαίσιο, τη φτώχεια και την κατάσταση των δικαιωμάτων των πολιτών και των ανθρωπίνων δικαιωμάτων.

               (7)

               Με τα ψηφίσματα 137 και 138 που εκδόθηκαν στις 30 Σεπτεμβρίου 2011, το Συμβούλιο των Διοικητών της ΕΤΑΑ ψήφισε υπέρ των αναγκαίων τροποποιήσεων της συμφωνίας για την ίδρυση της ΕΤΑΑ (η «συμφωνία»), που θα επιτρέψουν την επέκταση του γεωγραφικού πεδίου εργασιών της ΕΤΑΑ στη νότια και την ανατολική Μεσόγειο, ενώ ταυτόχρονα θα διατηρηθούν οι δεσμεύσεις της έναντι των υφιστάμενων χωρών στις οποίες δραστηριοποιείται. Όλοι οι διοικητές της ΕΤΑΑ εκ μέρους της ΕΕ, συμπεριλαμβανομένου του διοικητή που εκπροσωπεί την Ένωση, ψήφισαν υπέρ των εν λόγω τροποποιήσεων.

               (8)

               Με το ψήφισμά του 134, που εκδόθηκε στις 21 Μαΐου 2011, το Συμβούλιο των Διοικητών της ΕΤΑΑ τόνισε ότι η προγραμματισμένη επέκταση της εντολής της ΕΤΑΑ θα πρέπει να επιτευχθεί χωρίς να απαιτούνται πρόσθετες εισφορές κεφαλαίου από τους μετόχους της.

               (9)

               Σύμφωνα με το άρθρο 56 της συμφωνίας, το Συμβούλιο των Διοικητών της ΕΤΑΑ ρωτά όλα τα μέλη αν αποδέχονται τις προτεινόμενες τροποποιήσεις.

               (10)

               Οι εκπρόσωποι της Ένωσης στα διοικητικά όργανα της ΕΤΑΑ θα πρέπει να καταβάλλουν κάθε δυνατή προσπάθεια προκειμένου να ενθαρρύνουν την ΕΤΑΑ να παρακολουθεί στενά τις εργασίες της, ειδικά σε χώρες όπου υπάρχει έλλειψη πολιτικής λογοδοσίας, όπου παραβιάζονται τα δικαιώματα των πολιτών και τα ανθρώπινα δικαιώματα ή όπου παρατηρούνται, σε μόνιμη βάση, υψηλά επίπεδα διαφθοράς. Επιπλέον, οι εκπρόσωποι της Ένωσης στα διοικητικά όργανα της ΕΤΑΑ θα πρέπει να καταβάλλουν κάθε δυνατή προσπάθεια προκειμένου να εξασφαλίζεται ότι, στο πλαίσιο των δραστηριοτήτων της ΕΤΑΑ στις νέες χώρες εργασιών, λαμβάνονται υπόψη οι αρχές της προληπτικής τραπεζικής πρακτικής, της διαφάνειας και της καταπολέμησης της απάτης, όπως αναφέρεται στην απόφαση αριθ. 1219/2011/ΕΕ του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, σχετικά με την εγγραφή της Ευρωπαϊκής Ένωσης για την απόκτηση νέων μεριδίων στο μετοχικό κεφάλαιο της Ευρωπαϊκής Τράπεζας για την Ανασυγκρότηση και την Ανάπτυξη (ΕΤΑΑ) μετά την απόφαση για αύξηση του κεφαλαίου της (2).

               (11)

               Κατά τη διεξαγωγή των εργασιών της στη νότια και την ανατολική Μεσόγειο, οι εκπρόσωποι της Ένωσης στα διοικητικά όργανα της ΕΤΑΑ θα πρέπει να ενθαρρύνουν την ΕΤΑΑ να συνεχίσει τη στενή συνεργασία της με την Ένωση και να συνεργασθεί με την κοινωνία των πολιτών, καθώς επίσης και να αναπτύξει περαιτέρω στενή συνεργασία με την Ευρωπαϊκή Τράπεζα Επενδύσεων και άλλα ευρωπαϊκά και διεθνή δημόσια χρηματοπιστωτικά ιδρύματα, ούτως ώστε να αξιοποιήσει πλήρως τα συγκριτικά πλεονεκτήματά τους. Η ΕΤΑΑ θα πρέπει επίσης να αποφύγει την αλληλεπικάλυψη δραστηριοτήτων άλλων παρόμοιων δημόσιων χρηματοπιστωτικών ιδρυμάτων.

               (12)

               Η ΕΤΑΑ, πριν εγκρίνει μία δυνητική νέα χώρα εργασιών, θα πρέπει να διενεργήσει λεπτομερή τεχνική αξιολόγηση των οικονομικών και πολιτικών συνθηκών που επικρατούν στη συγκεκριμένη χώρα, που θα περιλαμβάνει τα εξής: αξιολόγηση όσον αφορά την προσήλωση της εν λόγω χώρας στις αρχές της πολυκομματικής δημοκρατίας, του πλουραλισμού και της οικονομίας της αγοράς, όπως ορίζονται στο άρθρο 1 της συμφωνίας, αξιολόγηση των κενών όσον αφορά τη μετάβαση στη νέα κατάσταση, καθώς και αξιολόγηση των δράσεων που αναπτύσσουν στη χώρα αυτή άλλα διεθνή χρηματοπιστωτικά ιδρύματα και των προτεραιοτήτων για τις οποίες η ΕΤΑΑ μπορεί να χρησιμοποιήσει, με τον καλύτερο τρόπο, τις μοναδικές της γνώσεις και δεξιότητες. Κατά την εξέταση αυτών των αξιολογήσεων, οι εκπρόσωποι της Ένωσης στα διοικητικά όργανα της ΕΤΑΑ θα πρέπει να ενθαρρύνουν την ΕΤΑΑ να λαμβάνει πλήρως υπόψη της τις απόψεις της Ένωσης.

               (13)

               Στην έκθεση την οποία πρόκειται να υποβάλει η Επιτροπή σύμφωνα με την απόφαση αριθ. 1219/2011/ΕΕ, στο τέλος της περιόδου της τέταρτης επισκόπησης των κεφαλαιακών πόρων της ΕΤΑΑ, 2011-2015, η Επιτροπή θα πρέπει να λάβει υπόψη της την επέκταση των εργασιών της ΕΤΑΑ στη νότια και την ανατολική Μεσόγειο.

               (14)

               Όσον αφορά τη συμβολή της ΕΤΑΑ στη μετάβαση των μελλοντικών χωρών εργασιών της στη νότια και την ανατολική Μεσόγειο σε εύρυθμες, βιώσιμες και σύγχρονες οικονομίες της αγοράς, οι εκπρόσωποι της Ένωσης στα διοικητικά όργανα της ΕΤΑΑ θα πρέπει να καλέσουν την ΕΤΑΑ να δημοσιεύει ετήσιες εκθέσεις σχετικά με τις επιδόσεις της και να διενεργεί εκτεταμένες αξιολογήσεις του αντικτύπου της στην οικοδόμηση τέτοιων οικονομιών πριν από τις πενταετείς επανεξετάσεις της κεφαλαιακής επάρκειας που πραγματοποιεί.

               (15)

               Οι τροποποιήσεις της συμφωνίας θα πρέπει, συνεπώς, να εγκριθούν εξ ονόματος της Ένωσης,

         ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Οι τροποποιήσεις των άρθρων 1 και 18 της συμφωνίας, οι οποίες επεκτείνουν το γεωγραφικό πεδίο εργασιών της ΕΤΑΑ, εγκρίνονται εξ ονόματος της Ένωσης.
   Το κείμενο των τροποποιήσεων παρατίθεται στο παράρτημα για ενημερωτικούς σκοπούς.
   Άρθρο 2
   Ο διοικητής της ΕΤΑΑ που εκπροσωπεί την Ένωση γνωστοποιεί στην ΕΤΑΑ, εξ ονόματος της Ένωσης, τη δήλωση αποδοχής των τροποποιήσεων.
   Άρθρο3
   Ως μέρος της ετήσιας έκθεσης προς το Ευρωπαϊκό Κοινοβούλιο, ο διοικητής της ΕΤΑΑ που εκπροσωπεί την Ένωση υποβάλλει επίσης εκθέσεις σχετικά με τις δραστηριότητες και εργασίες της ΕΤΑΑ στη νότια και την ανατολική Μεσόγειο.
   Άρθρο 4
   Η παρούσα απόφαση αρχίζει να ισχύει την τρίτη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.

      Στρασβούργο, 4 Ιουλίου 2012.

            Για το Ευρωπαϊκό Κοινοβούλιο

            Ο Πρόεδρος

         M. SCHULZ

            Για το Συμβούλιο

            Ο Πρόεδρος

         Α. Δ. ΜΑΥΡΟΓΙΑΝΝΗΣ

      (1)  Θέση του Ευρωπαϊκού Κοινοβουλίου της 13ης Ιουνίου 2012 (δεν έχει ακόμη δημοσιευθεί στην Επίσημη Εφημερίδα) και απόφαση του Συμβουλίου της 26ης Ιουνίου 2012.

      (2)  ΕΕ L 313 της 26.11.2011, σ. 1.

      ΠΑΡΑΡΤΗΜΑ

         ΤΡΟΠΟΠΟΙΗΣΕΙΣ ΤΗΣ ΣΥΜΦΩΝΙΑΣ ΓΙΑ ΤΗΝ ΙΔΡΥΣΗ ΤΗΣ ΕΥΡΩΠΑΪΚΗΣ ΤΡΑΠΕΖΑΣ ΑΝΑΣΥΓΚΡΟΤΗΣΗΣ ΚΑΙ ΑΝΑΠΤΥΞΗΣ

      Το άρθρο 1 της συμφωνίας για την ίδρυση της Τράπεζας τροποποιείται ως εξής (νέο κείμενο με πλάγια γράμματα):

         «Άρθρο 1
         Σκοπός
         Η Τράπεζα έχει ως σκοπό, συμβάλλοντας στην οικονομική πρόοδο και την ανασυγκρότηση των χωρών της Κεντρικής και Ανατολικής Ευρώπης που δεσμεύονται να σεβαστούν και να εφαρμόσουν στην πράξη τις αρχές της πολυκομματικής δημοκρατίας, του πλουραλισμού και της οικονομίας της αγοράς, να διευκολύνει τη μετάβαση προς την οικονομία της ελεύθερης αγοράς και να προωθήσει την ιδιωτική πρωτοβουλία και το επιχειρηματικό πνεύμα στις χώρες αυτές. Εφόσον ισχύουν οι ίδιες προϋποθέσεις, η Τράπεζα μπορεί να προωθήσει τον σκοπό αυτό και στην Μογγολία και σε χώρες μέλη της νότιας και της ανατολικής Μεσογείου σύμφωνα με τα καθοριζόμενα από την Τράπεζα βάσει της θετικής ψήφου το λιγότερο των δύο τρίτων των διοικητών που εκπροσωπούν το λιγότερο τα τρία τέταρτα του συνόλου των δικαιωμάτων ψήφου των μελών. Ως εκ τούτου, κάθε αναφορά στην παρούσα συμφωνία και στα παραρτήματά της στις «χώρες της Κεντρικής και Ανατολικής Ευρώπης», «χώρες από την Κεντρική και Ανατολική Ευρώπη», «αποδέκτρια(-ες) χώρα(-ες)» ή «αποδέκτρια(-ες) χώρα(-ες) μέλος(-η)» αφορά την Μογγολία καθώς επίσης και κάθε τέτοια χώρα της νότιας και ανατολικής Μεσογείου.»

      Το άρθρο 18 της συμφωνίας για την ίδρυση της Τράπεζας τροποποιείται ως εξής (νέο κείμενο με πλάγια γράμματα):

         «Άρθρο 18
         Ειδικά ταμεία

                     i)

                     Η Τράπεζα μπορεί να αναλάβει τη διαχείριση ειδικών ταμείων που εξυπηρετούν τους σκοπούς της και εμπίπτουν στο πεδίο άσκησης των λειτουργικών της καθηκόντων στις οικείες αποδέκτριες χώρες και τις δυνητικά αποδέκτριες χώρες. Όλα τα έξοδα διαχείρισης των εν λόγω ειδικών ταμείων καταλογίζονται σε βάρος του εκάστοτε ειδικού ταμείου.

                     ii)

                     Για τους σκοπούς του εδαφίου i) το Συμβούλιο των Διοικητών μπορεί, κατόπιν αιτήματος μέλους που δεν είναι αποδέκτρια χώρα, να αποφασίσει ότι το εν λόγω μέλος δύναται να χαρακτηριστεί ως δυνητική αποδέκτρια χώρα για συγκεκριμένη περίοδο και υπό τους όρους που θεωρούνται κατάλληλοι. Η εν λόγω απόφαση λαμβάνεται βάσει θετικής ψήφου το λιγότερο των δύο τρίτων των διοικητών που εκπροσωπούν το λιγότερο τα τρία τέταρτα του συνόλου των δικαιωμάτων ψήφου των μελών.

                     iii)

                     Η απόφαση να επιτραπεί σε ένα μέλος να χαρακτηριστεί ως δυνητική αποδέκτρια χώρα μπορεί να ληφθεί μόνο εάν το εν λόγω μέλος είναι σε θέση να εκπληρώσει τις απαιτήσεις για να καταστεί αποδέκτρια χώρα. Οι εν λόγω απαιτήσεις καθορίζονται στο άρθρο 1 της παρούσας συμφωνίας, με τη μορφή που ισχύει κατά τη στιγμή της απόφασης ή με τη μορφή που θα ισχύει κατά την έναρξη ισχύος τροποποίησης που έχει ήδη εγκριθεί από το Συμβούλιο των Διοικητών κατά τη στιγμή της απόφασης.

                     iv)

                     Εάν η δυνητική αποδέκτρια χώρα δεν έχει καταστεί αποδέκτρια χώρα κατά το τέλος της περιόδου που αναφέρεται στο εδάφιο ii), η Τράπεζα διακόπτει αμέσως κάθε ειδική δραστηριότητα στην εν λόγω χώρα, με εξαίρεση τις εργασίες εκείνες που σχετίζονται με την εύρυθμη αξιοποίηση, διατήρηση και διασφάλιση των περιουσιακών της στοιχείων του ειδικού ταμείου, καθώς και το διακανονισμό των οφειλών του.

               2.   Τα ειδικά ταμεία που αποδέχεται η Τράπεζα μπορούν να χρησιμοποιηθούν στις αποδέκτριες και τις δυνητικά αποδέκτριες χώρες με οποιοδήποτε τρόπο και σύμφωνα με οποιουσδήποτε όρους και προϋποθέσεις που συμβιβάζονται με τον σκοπό και την αποστολή της Τράπεζας, με οποιαδήποτε άλλη εφαρμοστέα διάταξη της παρούσας συμφωνίας καθώς και με τη συμφωνία ή συμφωνίες που διέπουν τη λειτουργία των εν λόγω ταμείων.
         3.   Η Τράπεζα θεσπίζει τους κανόνες και ρυθμίσεις που είναι απαραίτητοι για τη σύσταση, διαχείριση και χρησιμοποίηση του εκάστοτε ειδικού ταμείου. Οι εν λόγω κανόνες και ρυθμίσεις πρέπει να συμβιβάζονται με τις διατάξεις της παρούσας συμφωνίας, εκτός από τις διατάξεις εκείνες που ισχύουν ρητά και αποκλειστικά για τις συνήθεις εργασίες της Τράπεζας.»


Avis juridique important

|

32002D0215

2002/215/ΕΚ: Απόφαση του Συμβουλίου, της 4ης Μαρτίου 2002, σχετικά με τη σύναψη της τέταρτης τροποποίησης του πρωτοκόλλου του Μόντρεαλ για τις ουσίες που καταστρέφουν τη στιβάδα του όζοντος

Επίσημη Εφημερίδα αριθ. L 072 της 14/03/2002 σ. 0018 - 0019

Απόφαση του Συμβουλίουτης 4ης Μαρτίου 2002σχετικά με τη σύναψη της τέταρτης τροποποίησης του πρωτοκόλλου του Μόντρεαλ για τις ουσίες που καταστρέφουν τη στιβάδα του όζοντος(2002/215/ΕΚ)ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,Έχοντας υπόψη:τη συνθήκη για την ίδρυση της Ευρωπαϊκής Κοινότητας, και ιδίως το άρθρο 175 παράγραφος 1 σε συνδυασμό με το άρθρο 300 παράγραφος 2 πρώτο εδάφιο πρώτη φράση, και παράγραφος 3 πρώτο εδάφιο,την πρόταση της Επιτροπής(1),τη γνώμη του Ευρωπαϊκού Κοινοβουλίου(2),Εκτιμώντας τα ακόλουθα:(1) Η Κοινότητα, λόγω των ευθυνών της για το περιβάλλον, με την απόφαση 88/540/ΕΟΚ(3), κατέστη συμβαλλόμενο μέρος στη σύμβαση της Βιέννης για την προστασία της στιβάδας του όζοντος και στο πρωτόκολλο του Μόντρεαλ για τις ουσίες που καταστρέφουν τη στιβάδα του όζοντος και, με την απόφαση 91/690/ΕΟΚ(4), ενέκρινε την πρώτη τροποποίηση του εν λόγω πρωτοκόλλου, με την απόφαση 94/68/ΕΚ(5), ενέκρινε τη δεύτερη τροποποίηση του εν λόγω πρωτοκόλλου και με την απόφαση 2000/646/ΕΚ(6), ενέκρινε την τρίτη τροποποίηση του εν λόγω πρωτοκόλλου.(2) Πρόσφατα στοιχεία δείχνουν ότι, για την ικανοποιητική προστασία της στιβάδας του όζοντος, απαιτείται υψηλότερος βαθμός ελέγχου του εμπορίου ουσιών που καταστρέφουν τη στιβάδα του όζοντος από αυτόν που προβλέπεται στο πρωτόκολλο του Μόντρεαλ, όπως τροποποιήθηκε το 1997. Τα ίδια στοιχεία δείχνουν ότι θα πρέπει να υπάρξουν πρόσθετα μέτρα ελέγχου της παραγωγής ουσιών που καταστρέφουν τη στιβάδα του όζοντος, ιδίως των υδροχλωροφθορανθράκων και των νέων ουσιών.(3) Η τέταρτη τροποποίηση του πρωτοκόλλου του Μόντρεαλ που εισάγει αυτούς τους ελέγχους υιοθετήθηκε από τα συμβαλλόμενα μέρη τον Δεκέμβριο του 1999 στο Πεκίνο.(4) Η Επιτροπή, εξ ονόματος της Κοινότητας, συμμετείχε στη διαπραγμάτευση και την υιοθέτηση αυτής της τροποποίησης.(5) Η Κοινότητα έχει υιοθετήσει μέτρα στον τομέα που καλύπτει η τροποποίηση, ιδίως με τον κανονισμό (ΕΚ) αριθ. 2037/2000 του Ευρωπαϊκού Κοινοβουλίου και του Συμβουλίου, της 29ης Ιουνίου 2000, για τις ουσίες που καταστρέφουν τη στιβάδα του όζοντος(7), και θα πρέπει, συνεπώς, να αναλάβει διεθνείς δεσμεύσεις σε αυτόν τον τομέα.(6) Είναι απαραίτητο να εγκρίνει η Κοινότητα την τέταρτη τροποποίηση του πρωτοκόλλου του Μόντρεαλ επειδή οι διατάξεις του αφορούν την παραγωγή ελεγχόμενων ουσιών και το εμπόριό τους μεταξύ Κοινότητας και άλλων συμβαλλομένων μερών και η εφαρμογή τους εμπίπτει στην αρμοδιότητα της Κοινότητας,ΑΠΟΦΑΣΙΖΕΙ:Άρθρο 1Η τέταρτη τροποποίηση του πρωτοκόλλου του Μόντρεαλ για τις ουσίες που καταστρέφουν τη στιβάδα του όζοντος, εγκρίνεται εξ ονόματος της Κοινότητας.Το κείμενο της τροποποίησης αυτής επισυνάπτεται στην παρούσα απόφαση.Άρθρο 2Ο Πρόεδρος του Συμβουλίου εξουσιοδοτείται να ορίσει το ή τα πρόσωπα που είναι αρμόδια να καταθέσουν στον Γενικό Γραμματέα των Ηνωμένων Εθνών το έγγραφο έγκρισης της τέταρτης τροποποίησης εξ ονόματος της Κοινότητας, σύμφωνα με το άρθρο 13 της Σύμβασης της Βιέννης για την προστασία της στιβάδας του όζοντος σε συνδυασμό με το άρθρο 3 της τέταρτης τροποποίησης του πρωτοκόλλου του Μόντρεαλ.Άρθρο 3Η παρούσα απόφαση δημοσιεύεται στην Επίσημη Εφημερίδα των Ευρωπαϊκών Κοινοτήτων.Βρυξέλλες, 4 Μαρτίου 2002.Για το ΣυμβούλιοΟ ΠρόεδροςJ. Matas i Palou(1) ΕΕ C 213 E της 31.7.2001, σ. 251.(2) Γνώμη που δόθηκε στις 2.10.2001 (δεν έχει ακόμη δημοσιευθεί στην Επίσημη Εφημερίδα).(3) ΕΕ L 297 της 31.10.1988, σ. 8.(4) ΕΕ L 377 της 31.12.1991, σ. 28.(5) ΕΕ L 33 της 7.2.1994, σ. 1.(6) ΕΕ L 272 της 25.10.2000, σ. 26.(7) ΕΕ L 244 της 29.9.2000, σ. 1.


title: 2013/478/ΕΕ: Απόφαση της Επιτροπής, της 27ης Σεπτεμβρίου 2013 , σχετικά με την τροποποίηση της απόφασης 1999/352/ΕΚ, ΕΚΑΧ, Ευρατόμ για την ίδρυση της Ευρωπαϊκής Υπηρεσίας Καταπολέμησης της Απάτης

text:
               28.9.2013

               EL

               Επίσημη Εφημερίδα της Ευρωπαϊκής Ένωσης

               L 257/19

         ΑΠΌΦΑΣΗ ΤΗΣ ΕΠΙΤΡΟΠΉΣ
   της 27ης Σεπτεμβρίου 2013
   σχετικά με την τροποποίηση της απόφασης 1999/352/ΕΚ, ΕΚΑΧ, Ευρατόμ για την ίδρυση της Ευρωπαϊκής Υπηρεσίας Καταπολέμησης της Απάτης
   (2013/478/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 249,
   Εκτιμώντας τα ακόλουθα:

               (1)

               Τα θεσμικά όργανα και τα κράτη μέλη αποδίδουν μεγάλη σημασία στην προστασία των οικονομικών συμφερόντων της Ένωσης και στην καταπολέμηση της απάτης και κάθε άλλης παράνομης δραστηριότητας που είναι επιζήμια για τα οικονομικά συμφέροντα της Ένωσης, η δε σημασία αυτής της δράσης επιβεβαιώνεται από το άρθρο 325 της Συνθήκης για τη λειτουργία της Ευρωπαϊκής Ένωσης.

               (2)

               Η απόφαση 1999/352/ΕΚ, ΕΚΑΧ, Ευρατόμ της Επιτροπής (1) θα πρέπει να τροποποιηθεί, λόγω της έναρξης ισχύος του κανονισμού (ΕΕ, Ευρατόμ) αριθ. 883/2013 του Ευρωπαϊκού Κοινοβουλίου και του Συμβουλίου (2).

               (3)

               Τα καθήκοντα της Υπηρεσίας θα πρέπει να εξακολουθήσουν να περιλαμβάνουν την κατάρτιση νομοθετικών και κανονιστικών διατάξεων στους τομείς δραστηριότητας της Υπηρεσίας, καθώς και των συναφών πράξεων που εμπίπτουν στο πεδίο εφαρμογής του τίτλου V της Συνθήκης για τη λειτουργία της Ευρωπαϊκής Ένωσης και των πράξεων για την προστασία του ευρώ από την παραχάραξη και την κιβδηλεία. Τα καθήκοντα της Υπηρεσίας θα πρέπει επίσης να εξακολουθήσουν να περιλαμβάνουν την κατάρτιση και την τεχνική συνδρομή για την προστασία του ευρώ από την παραχάραξη και την κιβδηλεία.

               (4)

               Η Υπηρεσία θα πρέπει να συμμετέχει στις δραστηριότητες των διεθνών οργανισμών και ενώσεων που ειδικεύονται στον τομέα της καταπολέμησης της απάτης και της διαφθοράς, με σκοπό, ιδίως, την ανταλλαγή βέλτιστων πρακτικών.

               (5)

               Η Επιτροπή θα πρέπει να αξιολογήσει την ανάγκη αναθεώρησης της παρούσας απόφασης, σε περίπτωση που ιδρυθεί Ευρωπαϊκή Εισαγγελία,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η απόφαση 1999/352/ΕΚ, ΕΚΑΧ, Ευρατόμ τροποποιείται ως εξής:

               1)

               Η δεύτερη πρόταση του άρθρου 1 απαλείφεται.

               2)

               Το άρθρο 2 τροποποιείται ως εξής:

                           α)

                           στην παράγραφο 1, οι λέξεις «των Κοινοτήτων» και «των Ευρωπαϊκών Κοινοτήτων» αντικαθίστανται από τις λέξεις «της Ένωσης» και της «Ευρωπαϊκής Ένωσης» αντίστοιχα·

                           β)

                           στην παράγραφο 2, προστίθεται η ακόλουθη δεύτερη πρόταση:
                           «Η συνδρομή αυτή περιλαμβάνει τη στήριξη για βελτίωση της προστασίας του ευρώ από την παραχάραξη και την κιβδηλεία μέσω κατάρτισης και τεχνικής συνδρομής.»·

                           γ)

                           στην παράγραφο 3, προστίθεται η ακόλουθη πρόταση:
                           «Μεταξύ άλλων, μπορεί να συμμετέχει στις δραστηριότητες των διεθνών οργανισμών και ενώσεων που ειδικεύονται στον τομέα της καταπολέμησης της απάτης και της διαφθοράς, με σκοπό, ιδίως, την ανταλλαγή βέλτιστων πρακτικών.»·

                           δ)

                           η παράγραφος 4 αντικαθίσταται από το ακόλουθο κείμενο:
                           «4.   Η Υπηρεσία αναλαμβάνει την προετοιμασία των νομοθετικών και κανονιστικών πρωτοβουλιών της Επιτροπής για την επίτευξη των στόχων της καταπολέμησης της απάτης, όπως αναφέρονται στην παράγραφο 1, και για την προστασία του ευρώ από την παραχάραξη και την κιβδηλεία.».

               3)

               Το άρθρο 3 τροποποιείται ως εξής:

                           —

                           η λέξη «διευθυντής» αντικαθίσταται από τις λέξεις «γενικός διευθυντής».

               4)

               Το άρθρο 4 τροποποιείται ως εξής:

                           —

                           οι λέξεις «Επιτροπή εποπτείας» αντικαθίστανται από τις λέξεις «Εποπτική επιτροπή»,

                           —

                           η λέξη «κοινοτικό» αντικαθίσταται από τη λέξη «ενωσιακό».

               5)

               Το άρθρο 5 αντικαθίσταται από το ακόλουθο κείμενο:
               «Άρθρο 5
               Γενικός διευθυντής
               1.   Της Υπηρεσίας προΐσταται γενικός διευθυντής. Ο γενικός διευθυντής διορίζεται από την Επιτροπή σύμφωνα με τη διαδικασία της παραγράφου 2. Η διάρκεια της θητείας του γενικού διευθυντή είναι επταετής και δεν μπορεί να ανανεωθεί.
               Ο γενικός διευθυντής είναι υπεύθυνος για τη διεξαγωγή των ερευνών της Υπηρεσίας.
               2.   Προκειμένου να προβεί στον διορισμό νέου γενικού διευθυντή, η Επιτροπή δημοσιεύει πρόσκληση υποβολής υποψηφιοτήτων στην Επίσημη Εφημερίδα της Ευρωπαϊκής Ένωσης. Η εν λόγω δημοσίευση πραγματοποιείται το αργότερο έξι μήνες πριν από τη λήξη της θητείας του εν ενεργεία γενικού διευθυντή. Μετά την έκδοση ευνοϊκής γνώμης από την εποπτική επιτροπή σχετικά με τη διαδικασία επιλογής που εφαρμόζεται από την Επιτροπή, η Επιτροπή καταρτίζει κατάλογο των υποψηφίων που διαθέτουν τα απαιτούμενα προσόντα. Μετά από διαβούλευση με το Ευρωπαϊκό Κοινοβούλιο και το Συμβούλιο, η Επιτροπή διορίζει τον γενικό διευθυντή.
               3.   Η Επιτροπή ασκεί έναντι του γενικού διευθυντή τις εξουσίες που έχουν ανατεθεί στην αρμόδια για τους διορισμούς αρχή. Κάθε απόφαση για την κίνηση πειθαρχικής διαδικασίας κατά του γενικό διευθυντή βάσει του άρθρου 3 παράγραφος 1 στοιχείο γ) του παραρτήματος IX του κανονισμού υπηρεσιακής κατάστασης πρέπει να αποτελέσει αντικείμενο αιτιολογημένης απόφασης της Επιτροπής, μετά από διαβούλευση με την εποπτική επιτροπή. Η απόφαση αυτή κοινοποιείται προς ενημέρωση στο Ευρωπαϊκό Κοινοβούλιο, στο Συμβούλιο και στην εποπτική επιτροπή.».

               6)

               Το άρθρο 6 τροποποιείται ως εξής:

                           α)

                           η παράγραφος 1 αντικαθίσταται από το ακόλουθο κείμενο:
                           «1.   Ο γενικός διευθυντής ασκεί, έναντι του προσωπικού της Υπηρεσίας, τις εξουσίες της αρμόδιας για τους διορισμούς αρχής και της αρμόδιας για τη σύναψη συμβάσεων προσλήψεως αρχής, οι οποίες του έχουν ανατεθεί. Ο γενικός διευθυντής μπορεί να μεταβιβάσει περαιτέρω τις εξουσίες αυτές. Σύμφωνα με το καθεστώς που εφαρμόζεται στο λοιπό προσωπικό, καθορίζει τους όρους και τις διαδικασίες των προσλήψεων, ιδίως όσον αφορά τη διάρκεια των συμβάσεων και την ανανέωσή τους.»·

                           β)

                           η παράγραφος 2 αντικαθίσταται από το ακόλουθο κείμενο:
                           «2.   Ο γενικός διευθυντής διαβιβάζει, μετά από διαβούλευση με την εποπτική επιτροπή, στον γενικό διευθυντή Προϋπολογισμού προσχέδιο προϋπολογισμού που προορίζεται να εγγραφεί στο σχετικό με την Υπηρεσία παράρτημα του τμήματος του γενικού προϋπολογισμού της Ευρωπαϊκής Ένωσης που αφορά την Επιτροπή.»·

                           γ)

                           η παράγραφος 3 αντικαθίσταται από το ακόλουθο κείμενο:
                           «3.   Ο γενικός διευθυντής είναι ο διατάκτης για την εκτέλεση των πιστώσεων που έχουν εγγραφεί στο σχετικό με την Υπηρεσία παράρτημα του τμήματος του γενικού προϋπολογισμού της Ευρωπαϊκής Ένωσης που αφορά την Επιτροπή, καθώς και των πιστώσεων που έχουν εγγραφεί στις γραμμές του προϋπολογισμού για την καταπολέμηση της απάτης, για τις οποίες του έχουν ανατεθεί εξουσίες δυνάμει των εσωτερικών κανόνων για την εκτέλεση του γενικού προϋπολογισμού. Ο γενικός διευθυντής μπορεί να μεταβιβάσει περαιτέρω τις εξουσίες του σε υπαλλήλους που υπόκεινται στον κανονισμό υπηρεσιακής κατάστασης ή στο καθεστώς που εφαρμόζεται στο λοιπό προσωπικό σύμφωνα με τους προαναφερόμενους εσωτερικούς κανόνες.»·

                           δ)

                           η παράγραφος 4 αντικαθίσταται από το ακόλουθο κείμενο:
                           «4.   Οι αποφάσεις της Επιτροπής σχετικά με την εσωτερική της οργάνωση εφαρμόζονται στην Υπηρεσία στο μέτρο που είναι συμβατές με τις διατάξεις που έχουν εκδοθεί από τον ενωσιακό νομοθέτη για την Υπηρεσία και με την παρούσα απόφαση.».

               7)

               Στο άρθρο 7, η τελευταία πρόταση απαλείφεται.

         Άρθρο 2
   Η παρούσα απόφαση αρχίζει να ισχύει την πρώτη ημέρα του μήνα που έπεται της δημοσίευσής της στην Επίσημη Εφημερίδα της Ευρωπαϊκής Ένωσης.

      Βρυξέλλες, 27 Σεπτεμβρίου 2013.

            Για την Επιτροπή

            Ο Πρόεδρος

         José Manuel BARROSO

      (1)  Απόφαση 1999/352/ΕΚ, ΕΚΑΧ, Ευρατόμ της Επιτροπής, της 28ης Απριλίου 1999, για την ίδρυση της Ευρωπαϊκής Υπηρεσίας Καταπολέμησης της Απάτης (ΕΕ L 136 της 31.5.1999, σ. 20).

      (2)  Κανονισμός (ΕΕ, Ευρατόμ) αριθ. 883/2013 του Ευρωπαϊκού Κοινοβουλίου και του Συμβουλίου, της 11ης Σεπτεμβρίου 2013, σχετικά με τις έρευνες που πραγματοποιούνται από την Ευρωπαϊκή Υπηρεσία Καταπολέμησης της Απάτης (OLAF) και την κατάργηση του κανονισμού (ΕΚ) αριθ. 1073/1999 του Ευρωπαϊκού Κοινοβουλίου και του Συμβουλίου και του κανονισμού (Ευρατόμ) αριθ. 1074/1999 του Συμβουλίου (ΕΕ L 248 της 18.9.2013, σ. 1).


title: Απόφαση (ΕΕ) 2015/994 του Συμβουλίου, της 23ης Ιουνίου 2015, για τον διορισμό μελών και αναπληρωτών της Επιτροπής των Περιφερειών για την περίοδο από τις 26 Ιανουαρίου 2015 έως τις 25 Ιανουαρίου 2020

text:
               25.6.2015

               EL

               Επίσημη Εφημερίδα της Ευρωπαϊκής Ένωσης

               L 159/70

         ΑΠΌΦΑΣΗ (ΕΕ) 2015/994 ΤΟΥ ΣΥΜΒΟΥΛΊΟΥ
   της 23ης Ιουνίου 2015
   για τον διορισμό μελών και αναπληρωτών της Επιτροπής των Περιφερειών για την περίοδο από τις 26 Ιανουαρίου 2015 έως τις 25 Ιανουαρίου 2020
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 300 παράγραφος 3 και το άρθρο 305,
   Έχοντας υπόψη την απόφαση 2014/930/EΕ του Συμβουλίου, της 16ης Δεκεμβρίου 2014, για τον καθορισμό της σύνθεσης της Επιτροπής των Περιφερειών (1),
   Έχοντας υπόψη την πρόταση του κράτους μέλους,
   Εκτιμώντας τα ακόλουθα:

               (1)

               Το άρθρο 300 παράγραφος 3 της Συνθήκης προβλέπει ως προϋπόθεση ότι τα μέλη ή οι αναπληρωτές της Επιτροπής των Περιφερειών είναι αντιπρόσωποι οργανισμών τοπικής αυτοδιοίκησης ή περιφερειακής διοίκησης, οι οποίοι είτε είναι εκλεγμένα μέλη οργανισμού περιφερειακής διοίκησης ή τοπικής αυτοδιοίκησης είτε ευθύνονται πολιτικώς έναντι εκλεγμένης συνέλευσης.

               (2)

               Το άρθρο 305 της Συνθήκης προβλέπει ότι τα μέλη της Επιτροπής των Περιφερειών και ισάριθμοι αναπληρωτές διορίζονται από το Συμβούλιο για μία πενταετία βάσει των προτάσεων που υποβάλλει κάθε κράτος μέλος.

               (3)

               Η θητεία των μελών και των αναπληρωτών της Επιτροπής των Περιφερειών έληξε στις 25 Ιανουαρίου 2015 και, συνεπώς, θα πρέπει να διοριστούν νέα μέλη και αναπληρωτές.

               (4)

               Στις 26 Ιανουαρίου 2015 το Συμβούλιο εξέδωσε την απόφαση (ΕΕ) 2015/116 (2) με την οποία διορίστηκαν τα μέλη και οι αναπληρωτές που πρότειναν οι κυβερνήσεις του Βελγίου, της Βουλγαρίας, της Τσεχικής Δημοκρατίας, της Δανίας, της Εσθονίας, της Ιρλανδίας, της Ελλάδας, της Ισπανίας, της Γαλλίας, της Κροατίας, της Ιταλίας, της Κύπρου, της Λεττονίας, της Λιθουανίας, του Λουξεμβούργου, της Ουγγαρίας, της Μάλτας, των Κάτω Χωρών, της Αυστρίας, της Πορτογαλίας, της Ρουμανίας, της Σλοβενίας, της Σλοβακίας, της Φινλανδίας και της Σουηδίας, τα 23 μέλη και οι 23 αναπληρωτές που πρότεινε η γερμανική κυβέρνηση και τα 18 μέλη και οι 16 αναπληρωτές που πρότεινε η πολωνική κυβέρνηση, για την περίοδο από τις 26 Ιανουαρίου 2015 έως τις 25 Ιανουαρίου 2020. Τα μέλη και οι αναπληρωτές ο διορισμός των οποίων δεν είχε ανακοινωθεί στο Συμβούλιο έως τις 22 Ιανουαρίου 2015 δεν μπόρεσαν να συμπεριληφθούν στην απόφαση (ΕΕ) 2015/116.

               (5)

               Στις 5 Φεβρουαρίου 2015 το Συμβούλιο εξέδωσε την απόφαση (ΕΕ) 2015/190 (3) για τον διορισμό του εναπομένοντος μέλους και αναπληρωτή που πρότεινε η γερμανική κυβέρνηση και των μελών και των αναπληρωτών που πρότεινε η κυβέρνηση του Ηνωμένου Βασιλείου.

               (6)

               Μετά την έκδοση των αποφάσεων (ΕΕ) 2015/116 και (ΕΕ) 2015/190, παρέμειναν κενές οι θέσεις τριών μελών από την Πολωνία και τριών αναπληρωτών από την Πολωνία.

               (7)

               Στις 29 Μαΐου 2015 υποβλήθηκε στο Συμβούλιο κατάλογος που περιλαμβάνει τρία μέλη και έξι αναπληρωτές που πρότεινε η πολωνική κυβέρνηση. Ο κατάλογος αυτός περιλαμβάνει έναν έκτο αναπληρωτή, δεδομένου ότι ο κ. Marek Karol OLSZEWSKI, ο οποίος ήταν προηγουμένως αναπληρωτής, θα πρέπει να διοριστεί μέλος της Επιτροπής των Περιφερειών. Τα εν λόγω μέλη και αναπληρωτές θα πρέπει να διοριστούν για την ίδια περίοδο από τις 26 Ιανουαρίου 2015 έως τις 25 Ιανουαρίου 2020, όπως και τα μέλη και οι αναπληρωτές που διορίστηκαν με τις αποφάσεις (ΕΕ) 2015/116 και (ΕΕ) 2015/190. Η παρούσα απόφαση θα πρέπει συνεπώς να ισχύσει αναδρομικά από τις 26 Ιανουαρίου 2015,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Διορίζονται στην Επιτροπή των Περιφερειών για την περίοδο από τις 26 Ιανουαρίου 2015 έως τις 25 Ιανουαρίου 2020:

               —

               ως μέλη, τα πρόσωπα που απαριθμούνται ανά κράτος μέλος στο παράρτημα Ι,

               —

               ως αναπληρωτές, τα πρόσωπα που απαριθμούνται ανά κράτος μέλος στο παράρτημα ΙΙ.

         Άρθρο 2
   Η παρούσα απόφαση αρχίζει να ισχύει την ημερομηνία της έκδοσής της.
   Εφαρμόζεται από τις 26 Ιανουαρίου 2015.

      Λουξεμβούργο, 23 Ιουνίου 2015.

            Για το Συμβούλιο

            Ο Πρόεδρος

         E. RINKĒVIČS

      (1)  ΕΕ L 365 της 19.12.2014, σ. 143.

      (2)  Απόφαση (ΕΕ) 2015/116 του Συμβουλίου, της 26ης Ιανουαρίου 2015, για τον διορισμό των τακτικών και αναπληρωματικών μελών της Επιτροπής των Περιφερειών για την περίοδο από 26 Ιανουαρίου 2015 έως 25 Ιανουαρίου 2020 (ΕΕ L 20 της 27.1.2015, σ. 42).

      (3)  Απόφαση (ΕΕ) 2015/190 του Συμβουλίου, της 5ης Φεβρουαρίου 2015, για τον διορισμό των τακτικών και αναπληρωματικών μελών της Επιτροπής των Περιφερειών για την περίοδο από 26 Ιανουαρίου 2015 έως 25 Ιανουαρίου 2020 (ΕΕ L 31 της 7.2.2015, σ. 25).

      ΠΑΡΑΡΤΗΜΑ Ι

         ПРИЛОЖЕНИЕ I — ANEXO I — PŘÍLOHA I — BILAG I — ANHANG I — I LISA — ΠΑΡΑΡΤΗΜΑ Ι — ANNEX I — ANNEXE I — PRILOG I — ALLEGATO I — I PIELIKUMS — I PRIEDAS — I. MELLÉKLET — ANNESS I — BIJLAGE I — ZAŁĄCZNIK I — ANEXO I — ANEXA I — PRÍLOHA I — PRILOGA I — LIITE I — BILAGA I

         Членове/Miembros/Členové/Medlemmer/Mitglieder/Liikmed/Μέλη/Members/Membres/Članovi/Membri/Locekļi/Nariai/Tagok/Membri/Leden/Członkowie/Membros/Membri/Členovia/Člani/Jäsenet/Ledamöter

         POLSKA

                  Paweł GRZYBOWSKI

                     burmistrz miasta Rypin

                  Marek Karol OLSZEWSKI

                     wójt gminy Lubicz

                  Sławomir SOSNOWSKI

                     radny województwa lubelskiego

      ΠΑΡΑΡΤΗΜΑ ΙΙ

         ПРИЛОЖЕНИЕ II — ANEXO II — PŘÍLOHA II — BILAG II — ANHANG II — II LISA — ΠΑΡΑΡΤΗΜΑ IΙ — ANNEX II — ANNEXE II — PRILOG II — ALLEGATO II — II PIELIKUMS — II PRIEDAS — II. MELLÉKLET — ANNESS II — BIJLAGE II — ZAŁĄCZNIK II — ANEXO II — ANEXA II — PRÍLOHA II — PRILOGA II — LIITE II — BILAGA II

         Заместник-членове/Suplentes/Náhradníci/Suppleanter/Stellvertreter/Asendusliikmed/Αναπληρωτές/Alternate members/Suppléants/Zamjenici članova/Supplenti/Aizstājēji/Pakaitiniai nariai/Póttagok/Membri Supplenti/Plaatsvervangers/Zastępcy członków/Suplentes/Supleanți/Náhradníci/Nadomestni člani/Varajäsenet/ Suppleanter

         POLSKA

                  Rafał Piotr BRUSKI

                     prezydent miasta Bydgoszczy

                  Marian Adam BURAS

                     wójt gminy Morawica

                  Marcin OCIEPA

                     radny miasta Opola

                  Krzysztof PASZYK

                     radny województwa wielkopolskiego

                  Cezary PRZYBYLSKI

                     radny województwa dolnośląskiego

                  Grzegorz WOLNIK

                     radny województwa śląskiego


title: 2006/846/ΕΚ: Απόφαση του Ευρωπαϊκού Κοινοβουλίου, της 27ης Απριλίου 2006 , σχετικά με την απαλλαγή για την εκτέλεση του προϋπολογισμού της Ευρωπαϊκής Αρχής για την Ασφάλεια των Τροφίμων για το οικονομικό έτος 2004

text:
               6.12.2006

               EL

               Επίσημη Εφημερίδα της Ευρωπαϊκής Ένωσης

               L 340/134

      ΑΠΌΦΑΣΗ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ

   της 27ης Απριλίου 2006
   σχετικά με την απαλλαγή για την εκτέλεση του προϋπολογισμού της Ευρωπαϊκής Αρχής για την Ασφάλεια των Τροφίμων για το οικονομικό έτος 2004
   (2006/846/EK)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

               —

               έχοντας υπόψη τους τελικούς ετήσιους λογαριασμούς της Ευρωπαϊκής Αρχής για την Ασφάλεια των Τροφίμων για το οικονομικό έτος 2004 (1),

               —

               έχοντας υπόψη την έκθεση του Ελεγκτικού Συνεδρίου για τους ετήσιους λογαριασμούς της Ευρωπαϊκής Αρχής για την Ασφάλεια των Τροφίμων για το οικονομικό έτος 2004 συνοδευόμενη από τις απαντήσεις του Αρχής (2),

               —

               έχοντας υπόψη τη σύσταση του Συμβουλίου, της 14ης Μαρτίου 2006 (5972/2006 — C6-0093/2006),

               —

               έχοντας υπόψη τη Συνθήκη ΕΚ και ιδίως το άρθρο 276,

               —

               έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου της 25ης Ιουνίου 2002 σχετικά με τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (3), συγκεκριμένα το άρθρο 185,

               —

               έχοντας υπόψη τον κανονισμό (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου, της 28ης Ιανουαρίου 2002, για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση της Ευρωπαϊκής Αρχής για την Ασφάλεια των Τροφίμων και τον καθορισμό διαδικασιών σε θέματα ασφαλείας των τροφίμων (4), και ιδίως το άρθρο 44,

               —

               έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής της 19ης Νοεμβρίου 2002 για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου, ο οποίος θεσπίζει το δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (5) και συγκεκριμένα το άρθρο 94,

               —

               έχοντας υπόψη το άρθρο 71 και το Παράρτημα V του Κανονισμού του,

               —

               έχοντας υπόψη την έκθεση της Επιτροπής Ελέγχου των Προϋπολογισμών και τη γνωμοδότηση της Επιτροπής Περιβάλλοντος, Δημόσιας Υγείας και Ασφάλειας των Τροφίμων (A6-0105/2006),

               1.

               χορηγεί απαλλαγή στον διευθύνοντα σύμβουλο της Ευρωπαϊκής Αρχής για την Ασφάλεια των Τροφίμων για την εκτέλεση του προϋπολογισμού της Αρχής για το οικονομικό έτος 2004·

               2.

               εκθέτει τις παρατηρήσεις του στο ψήφισμα που ακολουθεί·

               3.

               αναθέτει στον Πρόεδρό του να διαβιβάσει την παρούσα απόφαση και το ψήφισμα που αποτελεί αναπόσπαστο μέρος αυτής στον διευθύνοντα σύμβουλο της Ευρωπαϊκής Αρχής για την Ασφάλεια των Τροφίμων, στο Συμβούλιο, την Επιτροπή και το Ελεγκτικό Συνέδριο και να μεριμνήσει για τη δημοσίευσή τους στην Επίσημη Εφημερίδα της Ευρωπαϊκής Ένωσης (σειρά L).

            Ο Πρόεδρος

         Josep BORRELL FONTELLES

            Ο Γενικός Γραμματέας

         Julian PRIESTLEY

      (1)  EE C 269 της 28.10.2005, σ. 21.

      (2)  EE C 332 της 28.12.2005, σ. 45.

      (3)  ΕΕ L 248 της 16.9.2002, σ. 1.

      (4)  ΕΕ L 31 της 1.2.2002, σ. 1. Κανονισμός όπως τροποποιήθηκε από τον κανονισμό (EΚ) αριθ. 1642/2003 (ΕΕ L 245 της 29.9.2003, σ. 4).

      (5)  ΕΕ L 357 της 31.12.2002, σ. 72. Κανονισμός όπως τροποποιήθηκε από τον κανονισμό (EΚ, Ευρατόμ) αριθ. 1261/2005 (ΕΕ L 201 της 2.8.2005, σ. 3).


title: 2012/676/ΕΕ: Απόφαση του Συμβουλίου, της 29ης Οκτωβρίου 2012 , για τον διορισμό στην Επιτροπή των Περιφερειών ενός τακτικού και ενός αναπληρωματικού μέλους από την Ελλάδα

text:
               1.11.2012

               EL

               Επίσημη Εφημερίδα της Ευρωπαϊκής Ένωσης

               L 305/26

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 29ης Οκτωβρίου 2012
   για τον διορισμό στην Επιτροπή των Περιφερειών ενός τακτικού και ενός αναπληρωματικού μέλους από την Ελλάδα
   (2012/676/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 305,
   Έχοντας υπόψη την πρόταση της ελληνικής κυβέρνησης,
   Εκτιμώντας τα ακόλουθα:

               (1)

               Στις 22 Δεκεμβρίου 2009 και στις 18 Ιανουαρίου 2010, το Συμβούλιο εξέδωσε τις αποφάσεις 2009/1014/ΕΕ (1) και 2010/29/ΕΕ (2) για τον διορισμό των τακτικών και αναπληρωματικών μελών της Επιτροπής των Περιφερειών για την περίοδο από 26 Ιανουαρίου 2010 έως 25 Ιανουαρίου 2015.

               (2)

               Μία θέση τακτικού μέλους της Επιτροπής των Περιφερειών έμεινε κενή λόγω της λήξης της θητείας του κ. Παναγιώτη ΨΩΜΙΑΔΗ. Μία θέση αναπληρωματικού μέλους θα μείνει κενή κατόπιν του διορισμού του κ. Σπυρίδωνος ΣΠΥΡΙΔΩΝΟΣ ως τακτικού μέλους της Επιτροπής των Περιφερειών,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Διορίζεται στην Επιτροπή των Περιφερειών για το εναπομένον διάστημα της θητείας, ήτοι έως τις 25 Ιανουαρίου 2015:

               α)

               ως τακτικό μέλος:

                           —

                           ο κ. Σπυρίδων ΣΠΥΡΙΔΩΝ, περιφερειακός σύμβουλος Αττικής

                     και

               β)

               ως αναπληρωματικό μέλος:

                           —

                           ο κ. Δημήτριος ΠΕΤΡΟΒΙΤΣ, περιφερειακός σύμβουλος Ανατολικής Μακεδονίας-Θράκης.

         Άρθρο 2
   Η παρούσα απόφαση αρχίζει να ισχύει από την ημέρα της έκδοσής της.

      Λουξεμβούργο, 29 Οκτωβρίου 2012.

            Για το Συμβούλιο

            Ο Πρόεδρος

         Ε. ΦΛΟΥΡΕΝΤΖΟΥ

      (1)  ΕΕ L 348 της 29.12.2009, σ. 22.

      (2)  ΕΕ L 12 της 19.1.2010, σ. 11.


title: 2005/158/ΕΚ: Απόφαση του Συμβουλίου, της 17ης Φεβρουαρίου 2005, για διορισμό στην Επιτροπή των Περιφερειών ενός αναπληρωματικού μέλους από την Ισπανία

text:
               25.2.2005

               EL

               Επίσημη Εφημερίδα της Ευρωπαϊκής Ένωσης

               L 52/39

      ΑΠΌΦΑΣΗ ΤΟΥ ΣΥΜΒΟΥΛΊΟΥ

   της 17ης Φεβρουαρίου 2005
   για διορισμό στην Επιτροπή των Περιφερειών ενός αναπληρωματικού μέλους από την Ισπανία
   (2005/158/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 263,
   την πρόταση της ισπανικής κυβέρνησης,
   Εκτιμώντας τα ακόλουθα:

               (1)

               Την απόφαση 2002/60/ΕΚ του Συμβουλίου (1), για το διορισμό των τακτικών και αναπληρωματικών μελών της Επιτροπής των Περιφερειών.

               (2)

               Έχει κενωθεί μια θέση αναπληρωματικού μέλους της Επιτροπής των Περιφερειών, συνεπεία της παραιτήσεως του κ. Pere ESTEVE i ABAD, που κοινοποιήθηκε στο Συμβούλιο στις 19 Ιανουαρίου 2005,

         ΑΠΟΦΑΣΙΖΕΙ:
   Άρθρο μόνο
   Η κ. Anna TERRÓN i CUSÍ, Secretaria General del Patronat Catalá Pro Europa — Delegada del Gobierno de la Generalidad de Cataluña en Bruselas, διορίζεται στην Επιτροπή των Περιφερειών ως αναπληρωματικό μέλος προς αντικατάσταση του κ. Pere ESTEVE i ABAD για το υπόλοιπο της θητείας, δηλαδή έως τις 25 Ιανουαρίου 2006.

      Βρυξέλλες, 17 Φεβρουαρίου 2005.

            Για το Συμβούλιο

            Ο Πρόεδρος

         J.-C. JUNCKER

      (1)  ΕΕ L 24 της 26.1.2002, σ. 38.